**ՆԱԽԱԳԻԾ**

**ԲԱՐՁՐԱԳՈՒՅՆ ԿՐԹՈՒԹՅԱՆ ԵՎ ԳԻՏՈՒԹՅԱՆ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան և նպատակը**

1. Սույն օրենքը կարգավորում է Հայաստանի Հանրապետության բարձրագույն կրթության և գիտության համակարգի գործունեության, ոլորտի կառավարման և ֆինանսատնտեսական հարաբերությունները։

2. Սույն օրենքը սահմանում է բարձրագույն կրթության *և գիտության* համակարգի նպատակներն ու խնդիրները, ոլորտների պետական քաղաքականության սկզբունքներն ու սոցիալական երաշխիքները, *բարձրագույն կրթական ծրագրերի և դրանք իրականացնող կազմակերպությունների, ինչպես նաև գիտական կազմակերպությունների գործունեության, անձի նախասիրություններին, հնարավորություններին, գիտության ու աշխատաշուկայի կարիքներին և զարգացման միտումներին համապատասխան բարձրագույն կրթություն ստանալու իրավունքի իրացման հիմքերը, արդյունքների ճանաչման և համագործակցության մեխանիզմները։*

3. Սույն օրենքի գործողությունը տարածվում է Հայաստանի Հանրապետությունում գործող բարձրագույն ուսումնական հաստատությունների և գիտական կազմակերպությունների վրա՝ անկախ նրանց կազմակերպական-իրավական ձևից, եթե առանձին բարձրագույն ուսումնական հաստատությունների և գիտական կազմակերպությունների համար միջազգային պայմանագրերով և *այլ օրենքներով* դրանց կարգավիճակը, կառավարման ու գործունեության առանձնահատկությունները սահմանող այլ բան նախատեսված չէ:

**Հոդված 2. Բարձրագույն կրթության և գիտության մասին oրենսդրությունը**

1. Բարձրագույն կրթության և գիտության համակարգում հարաբերությունները կարգավորվում են Սահմանադրությամբ, Հայաստանի Հանրապետության միջազգային պայմանագրերով, «Կրթության մասին», «Գիտական և գիտատեխնիկական փորձաքննության մասին» օրենքներով, սույն օրենքով, ոլորտը կարգավորվող այլ օրենքներով և իրավական ակտերով:

**Հոդված 3. Օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները.

1. **բարձրագույն կրթություն**՝ բակալավրի, մագիստրոսի, դոկտորի որակավորումներ շնորհող մակարդակներում իրականացվող կրթական գործընթաց.
2. **բարձրագույն ուսումնական հաստատություն (այսուհետ` բուհ)**՝ իրավաբանական անձի կամ օրենքով սահմանված հիմնարկի կարգավիճակ ունեցող կազմակերպություն, որն օրենսդրությամբ սահմանված կարգով իրականացնում է բարձրագույն կրթության համապատասխան մակարդակի կրթական ծրագիր, կազմակերպում մեթոդական, գիտական և գիտատեխնիկական կամ նորարարական գործունեություն.

**ա․հանրային (պետական) բուհ**՝ պետության կողմից կամ միջպետական պայմանագրի հիմքով հիմնադրված ոչ առևտրային կազմակերպության կարգավիճակ ունեցող բուհ.

**բ․պետության մասնակցությամբ բուհ**՝ պետության և ոչ պետական կազմակերպության (այդ թվում՝ օտարերկրյա) համագործակցության շրջանակներում գործող ոչ առևտրային կազմակերպության կարգավիճակ ունեցող բուհ.

**գ․մասնավոր բուհ**՝ իրավաբանական կամ ֆիզիկական անձանց (այդ թվում՝ օտարերկրյա) հիմնադրած *ոչ առևտրային կազմակերպության կարգավիճակ ունեցող* բուհ.

1. **գիտական կազմակերպություն**` իրավաբանական անձի կարգավիճակ ունեցող կամ օրենքով սահմանված հիմնարկի կարգավիճակ ունեցող կազմակերպություն, որն իրականացնում է գիտական և գիտատեխնիկական և նորարարական գործունեություն.

**ա․հանրային (պետական) գիտական կազմակերպություն**` պետության կողմից կամ միջպետական պայմանագրի հիմքով հիմնադրված ոչ առևտրային կազմակերպության կարգավիճակ ունեցող գիտական կազմակերպություն.

**բ․պետության մասնակցությամբ գիտական կազմակերպություն**՝ պետության և ոչ պետական կազմակերպության (այդ թվում՝ օտարերկրյա) համագործակցության շրջանակներում գործող ոչ առևտրային կազմակերպության կարգավիճակ ունեցող գիտական կազմակերպություն.

**գ․մասնավոր գիտական կազմակերպություն**՝ առանց պետության մասնակցության (այդ թվում՝ օտարերկրյա) հիմնադրված գիտական կազմակերպություն.

1. **ուսանող (կուրսանտ, սովորող)**՝ բարձրագույն կրթության որևէ մակարդակի կրթական ծրագրով ուսումնառող անձ.
2. **Կլինիկական ռեզիդենտ (կլինիկական օրդինատոր)**` բարձրագույն բժշկական կրթության հենքի վրա ինքնուրույն մասնագիտական գործունեության իրավունք ունեցող բժշկի հսկողությամբ ոչ ինքնուրույն մասնագիտական գործունեություն իրականացնող և ուսումնառող անձ.
3. **բարձրագույն կրթության որակավորում (այսուհետ՝ որակավորում)**՝ անձին շնորհվող կրթական կամ գիտական աստիճան, որը հավաստում է բուհի տվյալ մակարդակի կրթական ծրագրի ուսումնառության ավարտը և հաստատվում համապատասխան ավարտական փաստաթղթով.
4. **Բակալավրի որակավորում**՝ անձին շնորհվող կրթական աստիճան, որը հավաստում է բարձրագույն կրթության առաջին մակարդակի կրթական ծրագրի ուսումնառության ավարտը՝ *առաջին մակարդակի համար սույն օրենքով* սահմանված կրեդիտների կուտակմամբ.
5. **Մագիստրոսի որակավորում**՝ անձին շնորհվող կրթական աստիճան, որը հավաստում է բարձրագույն կրթության երկրորդ մակարդակի կրթական ծրագրի ուսումնառության ավարտը՝ *երկրորդ մակարդակի համար* սույն օրենքով սահմանված կրեդիտների կուտակմամբ.
6. **դոկտորի որակավորում**՝ անձին շնորհվող գիտական աստիճան, որը հավաստում է բարձրագույն կրթության երրորդ մակարդակի կրթական ծրագրի ուսումնառության ավարտը՝ *երրորդ մակարդակի համար* սույն օրենքով սահմանված կրեդիտների կուտակմամբ, ներառյալ՝ դոկտորական ատենախոսության պաշտպանությունը.
7. **Կրթական ծրագիր**՝ ուսումնական և հետազոտական բաղադրիչների ամբողջություն, որը սահմանում է բարձրագույն կրթության մակարդակը, կրթական ոլորտի մասնագիտական ուղղվածությունը, բովանդակությունը և ուսումնառության վերջնարդյունքները, որի անվանումը որակավորման հետ մեկտեղ պարտադիր ամրագրվում է ավարտական փաստաթղթում.
8. **Համատեղ կրթական ծրագիր**՝ երկու կամ ավելի բուհերի համագործակցության շրջանակում համատեղ իրականացվող կրթական ծրագիր.
9. ***ինտեգրված ծրագիր****՝* բարձրագույն կրթության *իրար հաջորդող* մակարդակների համակցված ծրագիր, որի ավարտին անձին շնորհվում է ավելի բարձր մակարդակին համարժեք որակավորում.
10. ***Կարգավորվող մասնագիտություններ****՝ հատուկ մասնագիտական որակավորում պահանջող մասնագիտություններ, որոնց դեպքում սահմանվում են լրացուցիչ կրթական պահանջներ և աշխատելու պայմաններ․*
11. ***ուսումնական գործընթացի******հեռավար (դիստանցիոն) կազմակերպում`****հիմնական և լրացուցիչ կրթական ծրագրերի կազմակերպման ձև և համաժամանակյա ու ապահամաժամակյա իրականացման մեթոդ, որի ընթացքում դասավանդողի և ուսանողների միջև անմիջական կամ ոչ անմիջական հաղորդակցումն իրականացվում է ուսումնական գործընթացի*իրականացման *հարթակների և հեռահաղորդակցման տեխնոլոգիաների միջոցներով.*
12. ***աշխատանքի վրա հիմնված ուսումնական գործընթացի կազմակերպում՝*** *կրթական ծրագրի ուսումնառության ձև, որն իրականացվում է իրական աշխատատեղում կամ դրան համապատասխանեցված աշխատանքային միջավայրում․*
13. **Ակադեմիական բնագավառ**՝ բարձրագույն կրթության կրթական ոլորտների և ենթաոլորտների ամբողջություն.
14. **Կրթական ոլորտ (ենթաոլորտ)**՝ գիտելիքի ընդհանուր կազմով հարակից կրթական ծրագրերի ամբողջական խումբ.
15. **Գիտության ոլորտ**՝ գիտական և գիտատեխնիկական գործունեության իրականացումն ապահովող ոլորտ.
16. **Որակավորումների ոլորտային շրջանակ (այսուհետ՝ՈՈՇ)**՝ որոշակի կրթական ոլորտի համար ուսումնառության վերջնարդյունքները սահմանող շրջանակ՝ համահունչ որակավորումների ազգային շրջանակին **(այսուհետ՝ՈԱՇ)**․
17. **կրեդիտների կուտակման և փոխանցման եվրոպական համակարգ (ԿՓԵՀ)**` եվրոպական բարձրագույն կրթական տարածքում կիրառվող ակադեմիական կրեդիտների հաշվարկման, կուտակման և փոխանցման համակարգ, որն ապահովում է ակադեմիական կրեդիտների համադրելիությունը, փոխանցելիությունը, խրախուսում է ուսանողների շարժունությունը և ուղղված է ուսումնառության վերջնարդյունքների թափանցիկությանը.
18. **ԿՓԵՀ ակադեմիական կրեդիտ (այսուհետ՝կրեդիտ)**` դասընթացի կամ ուսումնական մոդուլի ուսումնառության ակնկալվող վերջնարդյունքները ձեռք բերելու համար ուսանողի ուսումնական բեռնվածության չափման հարաբերական միավոր.
19. **Ուսումնական մոդուլ**՝ կրթական ծրագրի բաղադրիչ հանդիսացող դասընթացի (դասընթացների խմբի) վերջնարդյունքն ինքնուրույն ապահովող բաղկացուցիչ մաս, որի համար կարող է սահմանվել կրեդիտ․
20. **Ուսումնառության վերջնարդյունք**՝ *դասընթացի կամ կրթական ծրագրի ավարտին ակնկալվո գիտելիքի, կարողությունների և հմտությունների պահանջվող ամբողջություն.*
21. **Ամփոփիչ ատեստավորում**՝ բարձրագույն կրթության համապատասխան մակարդակի կրթական ծրագրով սահմանված ուսումնառության վերջնարդյունքներին շրջանավարտի գիտելիքի, կարողությունների և հմտությունների   համապատասխանության ստուգման և գնահատման գործընթաց, որի դրական արդյունքով շնորհվում է համապատասխան որակավորում.
22. **դիպլոմ (ավարտական փաստաթուղթ)**՝ անձին շնորհված որակավորումը և կրթական կամ գիտական աստիճանը հավաստող պաշտոնական փաստաթուղթ.
23. **որակավորման ճանաչում**՝ լիազորված մարմնի կողմից օտարերկրյա որակավորման համադրելիության պաշտոնական հավաստում` որակավորումը կրողի մուտքը բարձրագույն կրթության հաջորդ աստիճան, համապատասխան մակարդակի այլ ծրագիր կամ աշխատանքային գործունեություն արտոնելու համար.
24. **որակի ապահովում**՝ որակի ներքին (ներբուհական) և արտաքին գնահատման սահմանված չափանիշներին համապատասխան՝ բուհի և դրա կրթական ծրագրերի մշտադիտարկման, գնահատման և բարելավման շարունակական գործընթաց, *որը նպաստում է բուհի նպատակների իրականացման ապահովմանը․*
25. **բուհի ինստիտուցիոնալ (այսուհետ՝ ինստիտուցիոնալ) կամ կրթական ծրագրի (այսուհետ՝ ծրագրային) հավատարմագրում**՝ որակի գնահատման գործընթաց, որի միջոցով հանրայնորեն հավաստվում է բուհի կամ դրա կրթական ծրագրի (կրթական ծրագրերի խմբի) համապատասխանությունը հավատարմագրման սահմանված չափանիշներին.
26. **կրթական ծրագրի նախահավատարմագրում (այսուհետ՝ նախահավատարմագրում)**՝ *որակի գնահատման գործընթաց, որն ավարտվում է ծրագրային հավատարմագրման շնորհմամբ՝ հավաստելով կրթական ծրագրի (կրթական ծրագրերի խմբի) համար արդյունավետ իրականացման առկա հենքը՝ որակավորումների արժանահավատ շնորհումն ապահովելու համար․*
27. **կրթաթոշակ**՝ բուհ ընդունելության արդյունքների կամ ուսումնառության ընթացքում ցուցաբերած առաջադիմության հիմքով ուսանողի ուսման վարձի լրիվ կամ մասնակի փոխհատուցում.
28. **ուսանողական նպաստ**` սոցիալապես խոցելի կամ այլ առանձին խմբերի ուսանողների ուսման վարձի փոխհատուցում.
29. **ակադեմիական գործունեություն**՝ բուհի ուսումնամեթոդական, գիտական և գիտատեխնիկական գործունեություն.
30. ***ակադեմիական բարեվարքություն****՝ գիտակրթական գործունեության իրականացում էթիկայի՝ վարվելակերպի սկզբունքներին և բարոյական վարքագծի կանոններին համապատասխան*.
31. **ակադեմիական ազատություն**` ակադեմիական կազմի և գիտական աշխատողների մտքի ու խոսքի, դասավանդման մեթոդներն ընտրելու, գիտական և գիտատեխնիկական գործունեություն իրականացնելու և դրանց արդյունքները հրապարակելու ազատություն.
32. **Ակադեմիական շարժունություն**՝ որոշակի ժամկետով ուսանողների ուսումնառության առանձին փուլերի, հետազոտական աշխատանքների կազմակերպումը, ինչպես նաև ակադեմիական և վարչական կազմի մասնագիտական զարգացման, հետազոտական և դասավանդման աշխատանքների իրականացումն այլ բուհում կամ գիտական կազմակերպությունում.
33. **բուհական ինքնավարություն**՝ բուհի ակադեմիական և կազմակերպական, այդ թվում՝ մարդկային ու ֆինանսատնտեսական ռեսուրսները կառավարելու գործառույթները ինքնուրույն սահմանելու, որոշումներ կայացնելու և իրականացնելու իրավասություն.
34. **գիտական աշխատող**` գիտական կազմակերպությունում կամ բուհում գիտական և գիտատեխնիկական գործունեություն իրականացնող, առնվազն մագիստրոսի կամ դրան համարժեք որակավորում ունեցող և գիտական արդյունք ստեղծող անձ.
35. **գիտական և գիտատեխնիկական գործունեություն**` նոր գիտելիքի ստեղծմանը կամ դրա կիրառման նոր ուղղությունների հայտնաբերմանն ուղղված ստեղծագործական համակարգված գործունեություն.

**ա․հիմնարար գիտական հետազոտություն**` բնության օրենքների, մարդու գործունեության, հասարակության կառուցվածքի և զարգացման հիմնական օրինաչափությունների մասին ունեցած գիտելիքների ընդլայնմանն ու նոր գիտելիքներ ձեռք բերելուն ուղղված տեսական կամ փորձարարական գործունեություն.

**բ․կիրառական գիտական հետազոտություն**` հիմնականում գործնական նշանակություն ունեցող, որոշակի խնդիրների լուծմանը նպատակաուղղված գործունեություն.

**գ․փորձարարական մշակում**՝ գիտական հետազոտությունների կամ գործնական փորձի միջոցով ձեռք բերված գիտելիքների վրա հիմնված` նոր արտադրանքի կամ մեթոդների ստեղծմանը կամ առկա արտադրանքի կամ մեթոդների կատարելագործմանն ուղղված համակարգված գործունեություն.

1. **նորարարական (ինովացիոն) գործունեություն**`  կիրառության մեջ գտնվող արտադրանքի կամ գործընթացների  համեմատ էականորեն բարելավված արտադրանքի կամ գործընթացների մշակմանն ու ներդրմանն ուղղված գործունեություն.
2. **Որակավորումների պետական գրանցամատյան (էլեկտրոնային ռեգիստր)**` ուսանողների և կլինիկական ռեզիդենտների ակադեմիական առաջխաղացման, շնորհված որակավորման և նրանց տրված ավարտական փաստաթղթի վերաբերյալ տեղեկատվության գրանցման միասնական շտեմարան.

38) **բարձրագույն կրթության և գիտության կառավարման տեղեկատվական համակարգ**՝տվյալների հավաքման, վերլուծման և տեղեկատվության տարածման միասնական էլեկտրոնային համակարգ, որը ներառում է տեղեկություններ բուհերի և գիտական կազմակերպությունների կառավարման, տնտեսական, ուսումնական և հետազոտական գործընթացների, ինչպես նաև ուսանողների, կլինիկական ռեզիդենտների ու աշխատողների (այդ թվում՝ գիտական) մասին։

**Հոդված 4. Բարձրագույն կրթության և գիտության համակարգում պետական քաղաքականությանսկզբունքները, գերակայությունները և ուղղությունները**

1. Բարձրագույն կրթության և գիտության համակարգի պետական քաղաքականության սկզբունքներն են՝

1) ինքնավարությունը և ակադեմիական ազատությունը.

2) իրավահավասարությունը և խտրականության բացառումը.

3) կառավարման թափանցիկությունը և հրապարակայնությունը.

4) ակադեմիական և հետազոտական շարժունությունը.

5) բարձրագույն կրթության հասանելիությունը և ներառականությունը.

6) բարձրագույն կրթության շարունակականությունը.

7) բարձրագույն կրթության և գիտության համակարգի մրցունակությունը:

2. Բարձրագույն կրթության և գիտության համակարգի պետական քաղաքականության գերակայություններն են՝

1. հայագիտության զարգացումը.

2) տնտեսական առաջընթացին և տեխնոլոգիական զարգացմանը նպաստող հետազոտությունների խթանումը.

3) մրցունակ անհատի ձևավորմամբ հասարակության կայուն զարգացմանը նպաստելը.

4) բուհերի, գիտական կազմակերպությունների հետ պետության և մասնավոր հատվածի կազմակերպություններիգործընկերության խթանումը.

5) Եվրոպական բարձրագույն կրթության տարածքին և Եվրոպական հետազոտական տարածքին Հայաստանի Հանրապետության բարձրագույն կրթության և գիտության համակարգի ինտեգրումը՝ ազգային կրթական լավագույն ավանդույթների և նվաճումների պահպանմամբ ու զարգացմամբ, ինչպես նաև միջազգային համագործակցության ընդլայնումը:

3. Բարձրագույն կրթության և գիտության համակարգի պետական քաղաքականությունը ձևավորվում և իրագործվում է հետևյալ ուղղություններով.

1. բարձրագույն կրթության և գիտության համակարգի ձևավորում և զարգացում.
2. որակի ներքին ու արտաքին գնահատման և հավատարմագրման միջազգային չափանիշներին համապատասխան՝ բարձրագույն կրթության որակի ապահովում և շարունակական բարելավում.
3. բարձրագույն կրթություն ստանալու և հետազոտություններ իրականացնելու համար հավասար հնարավորությունների ու հասանելիության ապահովում.
4. կրթության առանձնահատուկ պայմանների կարիք, այդ թվում հաշմանդամություն ունեցող անձանց համար բարձրագույն կրթություն ստանալու մատչելի պայմանների և *խելամիտ հարմարացումների ապահովում*՝ *համընդհանուր դիզայնի սկզբունքներին համապատասխան.*
5. բարձրագույն կրթության համակարգում լրացուցիչ և շարունակական կրթություն ստանալու հնարավորությունների ընդլայնում.
6. բուհերի և գիտական կազմակերպությունների ինքնավարության, կրթական և հետազոտական գործընթացների մասնակիցների ակադեմիական ազատության երաշխավորում.
7. բարձրագույն կրթությամբ մասնագետների պատրաստում՝ հաշվի առնելով անձի պահանջմունքները, զարգացման առանձնահատկությունները, պետության կարիքները և աշխատաշուկայի պահանջները.
8. գիտական, գիտատեխնիկական և նորարարական գործունեության զարգացման ապահովում և արտադրության հետ դրանց ինտեգրման նպաստում.
9. բուհերի ուսանողների սոցիալական երաշխիքների ապահովում և կրթաթոշակների տրամադրում.
10. գիտության և տեխնոլոգիաների գերակա ուղղությունների սահմանում, դրանց առաջանցիկ զարգացման համար անհրաժեշտ պայմանների ապահովում, տնտեսության մեջ նոր գիտական արդյունքների և տեխնոլոգիաների կիրառման խրախուսում.
11. բարձրագույն կրթության, գիտական և գիտատեխնիկական գործունեության ոլորտներում միջազգային համագործակցության ընդլայնման նպաստում.
12. Հայաստանի Հանրապետության բարձրագույն կրթության և գիտության միջազգային հեղինակության ու գրավչության բարձրացում.
13. ուսանողների, վարչական և ակադեմիական կազմի ակադեմիական շարժունության խթանում.
14. բուհի և գիտական կազմակերպության աշխատողի աշխատանքային առաջխաղացման համար բարենպաստ պայմանների ստեղծում.
15. Սփյուռքի համար հայագիտության զարգացման, հայ ազգային արվեստի ու մշակութային ժառանգության ճանաչման և տարածման նպատակով Հայաստանի Հանրապետության բուհերում մասնագետների պատրաստում և նրանց մասնագիտական կարողությունների շարունակական զարգացում.
16. բուհի և գիտական կազմակերպության ձեռնարկատիրական գործունեությանը և ֆոնդհայթայթման միջոցառումներին աջակցում, կրթության և գիտության ոլորտում ներդրումների խրախուսում ու բարենպաստ ներդրումային միջավայրի ապահովում.
17. մտավոր սեփականության իրավական պաշտպանվածության ապահովում և դրա արդյունավետ օգտագործման պայմանների uտեղծում.
18. բուհերին և գիտական կազմակերպություններին գիտական և գիտատեխնիկական, նորարարական գործունեության համար, ինչպես նաև ուսանողական նախաձեռնությունները խթանելու, սոցիալական աջակցություն ցուցաբերելու, բուհի զարգացման ռազմավարական ծրագրերն ապահովելու նպատակով պետական ​​աջակցության ցուցաբերում դրամաշնորհների, կրթաթոշակների, նպաստների, վարկավորման, լրացուցիչ ֆինանսավորման միջոցով։
19. բուհերի նկատմամբ վերահսկողություն՝ պետական կրթական ռազմավարական ծրագրերին գործունեության համապատսխանության նպատակով։

**Հոդված 5. Բուհի գործառույթները՝**

1. Բուհի գործառույթներն են՝

1) բարձրագույն կրթության տարբեր մակարդակներում ուսումնական գործընթացի կազմակերպումը և որակյալ, հետազոտահենք կրթության իրականացումը.

2) նոր գիտելիքի ստեղծումը, պահպանումը և տարածումը.

3) բարձրագույն կրթության որակի շարունակական բարելավումը, դասավանդման, ուսումնառության արդիական մեթոդների ներդնումը և դրանց բազմազանության ապահովումը.

4) կրթական գործընթացի շարունակականության և թափանցիկության ապահովումը.

5) շահակիցների ներգրավմամբ բարձրագույն կրթության կրթական ծրագրերի մշակումը և հաստատումը.

6) բարձրագույն կրթության և գիտական ու գիտատեխնիկական գործունեության միջազգայնացումը.

7) բարձրագույն կրթության և գիտական ու գիտատեխնիկական գործունեության համար պետական և մասնավոր միջոցների ներգրավումը.

8) գիտական հետազոտությունների միջազգային մրցունակության ապահովումը.

9) ազգային ինքնության և համամարդկային արժեքների արմատավորումը:

2. Բուհը, սույն օրենքով և իր կանոնադրությամբ սահմանված լիազորություններին համապատասխան.

1. կազմակերպում և իրականացնում է ընդունելության գործընթացը, ներառյալ՝ օտարերկրյա քաղաքացիների՝ ըստ բուհի կրթական մակարդակների և կրթական ծրագրերի.
2. ստեղծում է մատչելի միջավայր, *խելամիտ հարմարացումներ* կրթության առանձնահատուկ պայմանների կարիք ունեցող անձանց՝ մյուսների հետ հավասար հիմունքներով կրթության կազմակերպման համար.
3. մշակում և հրատարակում է ուսումնամեթոդական նյութեր ու գրականություն.
4. *զարգացնում է ուսանողների հետազոտական և ակադեմիական գրագրության հմտությունները.*
5. կազմակերպում է ուսումնական գործընթացը՝ ընտրելով ուսուցման անհրաժեշտ մեթոդները և տեխնոլոգիաները.
6. սահմանում է ուսանողների կողմից կրեդիտների կուտակման կարգը, *ուսումնառության* վերջնարդյունքների գնահատման, ամփոփիչ ատեստավորման ձևերն ու պարբերականությունը.
7. կատարում է ուսանողների ուսումնառության ընդհատումը (ազատումը, հեռացումը, դադարեցումը), տեղափոխումը և ուսանողական իրավունքների վերականգնումը.
8. մշակում և հաստատում է ուսումնական, գիտահետազոտական, վարչական, ֆինանսական և տնտեսական գործունեությանն առնչվող, ներառյալ՝ աշխատակազմի ընտրության և նշանակման կարգերը.
9. կազմակերպում է ակադեմիական, գիտական և վարչական կազմի մասնագիտական զարգացմանն ուղղված դասընթացներ.
10. շնորհում է որակավորումներ և պատվավոր կոչումներ.
11. որոշում է ֆինանսական միջոցների օգտագործման ուղղությունները, կազմում և հաստատում է տարեկան բյուջեն և դրան համապատասխան՝ կատարում ծախսեր.
12. իրականացնում է գիտական ու գիտատեխնիկական և նորարարական գործունեություն, ինչպես նաև ստացված արդյունքների առևտրայնացման ուղղությամբ աշխատանքներ.
13. մատուցում է վճարովի կրթական և հետազոտական այլ ծառայություններ, ինչպես նաև իրականացնում է օրենքով չարգելված և իր անմիջական գործունեությանն առնչվող տնտեսական և ձեռնարկատիրական գործունեություն.
14. ըստ կրթական ծրագրերի՝ սահմանում է ուսման վարձերի չափերը՝ *օրենսդրությամբ սահմանված կարգով.*
15. ստեղծում է տնտեսական ընկերություններ, հիմնարկներ, մասնաճյուղեր և կառուցվածքային միավորներ, այդ թվում՝ օտարերկրյա պետություններում, ինչպես նաև հանրակրթական, նախնական մասնագիտական (արհեստագործական) և միջին մասնագիտական կրթական ծրագրեր իրականացնող կառուցվածքային միավորներ.
16. տնօրինում է իրեն տրամադրված գույքը և այդ գույքի վարձակալությունից ստացված եկամուտները.
17. տնօրինում է և իր հայեցողությամբ օգտագործում պետական բյուջեից հատկացված ու տվյալ տարում չօգտագործված ֆինանսական միջոցները, եթե օրենսդրությամբ այլ բան նախատեսված չէ.
18. իրականացնում է օրենքներով և իր կանոնադրությամբ չարգելված այլ գործունեություն:

**Հոդված 6. Բուհական ինքնավարությունը և հաշվետվողականությունը**

1. Բուհն իր գործունեությունն իրականացնում է ինքնակառավարման իրավունքի լիարժեք իրացման միջոցով՝ բուհական ինքնավարության, ակադեմիական և հետազոտությունների ազատության, կոլեգիալության, *ընտրովիության* սկզբունքներով՝ պահպանելով հաշվետվողականության պահանջները:

2. Բուհը, սույն օրենքով և այլ նորմատիվ իրավական ակտերով սահմանված պահանջներին համապատասխան, ունի՝

1) ակադեմիական գործունեության ինքնավարություն՝ իր կրթական ու գիտական և գիտատեխնիկական գործառույթներն ինքնուրույն սահմանելու, կազմակերպելու, իրականացնելու և կառավարելու իրավասություն.

2) կազմակերպական գործունեության ինքնավարություն՝ իր կառուցվածքը, կառուցվածքային միավորները ինքնուրույն սահմանելու, կառավարման և այլ մարմինները ինքնուրույն ձևավորելու, իրավաբանական անձ ստեղծելու, ինչպես նաև ներքին կանոկարգերը և ընթացակարգերն ինքնուրույն հաստատելու իրավասություն.

3) մարդկային ռեսուրսների կառավարման ինքնավարություն՝ իր ակադեմիական, վարչական, տնտեսական և օժանդակ կազմի ընտրության, նշանակման, առաջխաղացման և ազատման գործառույթներն ինքնուրույն սահմանելու, կազմակերպելու և կառավարելու իրավասություն.

4) ֆինանսական ռեսուրսների կառավարման ինքնավարություն՝ ինքնուրույն իր բյուջեն ձևավորելու, ֆինանսական և այլ միջոցներ կառավարելու, եկամուտները ձևավորելու և ծախսեր կատարելու իրավասություն:

3. Բուհի կառուցվածքային միավորների կառավարման և ֆինանսական հարաբերությունները կարգավորվում են բուհի կանոնադրությամբ։

4. Երևանի պետական համալսարանը Հայաստանի Հանրապետությունում բարձրագույն կրթության, գիտության և մշակույթի բացառիկ հաստատություն է, որի կարգավիճակի, գործունեության և ֆինանսավորման առանձնահատկությունները սահմանում է Կառավարությունը։

5. Բուհի գործունեության համապատասխանությունը գործող օրենսդրությանը և իր կանոնադրությամբ նախատեսված նպատակներին վերահսկում են բուհի հիմնադիրը (հիմնադիրները), պետական կառավարման համապատասխան լիազոր մարմինը և օրենքով սահմանված կարգով լիազորված այլ մարմիններ:

6. Բուհը յուրաքանչյուր տարի՝ մինչև տվյալ տարվա մայիսի 1-ը, իր կայքում հրապարակում է նախորդ տարվա իր գործունեության, ներառյալ՝ ֆինանսական և բուհի ռազմավարական ծրագրի իրականացման արդյունքների մասին հաշվետվությունները, իսկ մինչև հուլիսի 1-ը՝ ֆինանսական հաշվետվությունների վերաբերյալ աուդիտն իրականացնող անձի (աուդիտորի) եզրակացությունը:

7. Բուհը յուրաքանչյուր տարի՝ մինչև տվյալ տարվա դեկտեմբերի 15-ը, իր կայքում հրապարակում է կրթական ծրագրերի և շնորհվող որակավորումների մասին տեղեկատվությունը:

8. Բուհը հրապարակում է զարգացման ռազմավարական և տարեկան ծրագրերը, ակադեմիական բարեվարքության կանոնակարգը և այլ ներքին իրավական ակտեր։

**Հոդված 7. Գիտական կազմակերպությունը**

1. Գիտական կազմակերպությունը սույն օրենքով և իր կանոնադրությամբ սահմանված լիազորությունների շրջանակներում`

1) ինքնուրույն է գիտական և գիտատեխնիկական կամ նորարարական գործունեության կազմակերպման, գիտական աշխատողների ատեստավորման ձևերի և պարբերականության ընտրության հարցերում.

2) որոշում է բոլոր տարակարգերի աշխատողների հաuտիքացուցակը, ինքնուրույն իրականացնում է աշխատողների մրցութային ընտրությունը և բաշխումը.

3) կարող է այլ գիտական կազմակերպությունների կամ բուհերի հետ ստեղծել համագործակցային ցանցեր (կոնսորցիումներ) կամ անդամակցել դրանց՝ գիտական և գիտատեխնիկական կամ նորարարական խնդիրների համատեղ լուծման նպատակով։

2. Գիտական կազմակերպությունը՝

1) կազմակերպում և իրականացնում է գիտական և գիտատեխնիկական գործունեություն.

2) բուհի հետ համատեղ ապահովում է բարձրագույն կրթության երկրորդ կամ երրորդ մակարդակում կրթության իրականացումը.

3) ըստ կառուցվածքային միավորների՝ կատարում է աշխատողների համալրում.

4) կազմակերպում է գիտական աշխատողների մասնագիտական կարողությունների զարգացման գործընթացը.

5) ստեղծում է տնտեսական ընկերություններ, հիմնարկներ, մասնաճյուղեր և կառուցվածքային միավորներ, այդ թվում՝ օտարերկրյա պետություններում.

6) սահմանված կարգով տնօրինում է իրեն *անհատույց օգտագործման իրավունքով* տրամադրված գույքը և այդ գույքի վարձակալությունից ստացված եկամուտները.

7) տնօրինում է և օգտագործում պետական բյուջեից հատկացված ու տվյալ տարում չօգտագործված ֆինանսական միջոցները իր ենթակառուցվածքների բարելավման և գիտական ու գիտատեխնիկական հետազոտությունների համար, եթե օրենսդրությամբ այլ բան նախատեսված չէ.

8) իրականացնում է օրենքով և իր կանոնադրությամբ նախատեսված այլ լիազորություններ:

3. Գիտական կազմակերպությունն օտարերկրյա կամ միջազգային կազմակերպությունների հետ կարող է իրականացնել համատեղ գիտական, գիտակրթական ու հետազոտական աշխատանքներ և ծրագրեր:

4. Գիտական կազմակերպությունը յուրաքանչյուր տարի՝ մինչև տվյալ տարվա մայիսի 1-ը, իր կայքում հրապարակում է նախորդ տարվա իր գործունեության, ներառյալ՝ ֆինանսական և գիտական կազմակերպության ռազմավարական ծրագրի իրականացման արդյունքների մասին հաշվետվությունները, ինչպես նաև ֆինանսական հաշվետվությունների վերաբերյալ աուդիտն իրականացնող անձի (աուդիտորի) եզրակացությունը:

5. Գիտական կազմակերպությունը մշակում և հրապարակում է իր հնգամյա ռազմավարական ծրագիրն ու ակադեմիական բարեվարքության կանոնակարգը:

6. Գիտական կազմակերպության գործունեության համապատասխանությունը գործող օրենսդրությանը և իր կանոնադրությամբ նախատեսված նպատակներին վերահսկում են գիտական կազմակերպության հիմնադիրը (հիմնադիրները), պետական կառավարման համապատասխան լիազոր մարմինը և օրենքով սահմանված կարգով լիազորված այլ մարմիններ:

**ԳԼՈՒԽ 2**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲԱՐՁՐԱԳՈՒՅՆ ԿՐԹՈՒԹՅԱՆ ԵՎ ԳԻՏՈՒԹՅԱՆ ՀԱՄԱԿԱՐԳԸ**

**Հոդված 8. Բարձրագույն կրթության և գիտության համակարգը**

1. Հայաստանի Հանրապետության բարձրագույն կրթության և գիտության համակարգը ներառում է՝

1) բարձրագույն կրթության և գիտության համակարգի պետական կառավարման մարմինները և այն կազմակերպությունները, որոնք բարձրագույն կրթության և գիտության համակարգում իրականացնում են *օրենքով սահմանված* համապատասխան գործառույթներ.

2) բուհերը և գիտական կազմակերպությունները.

3) լիցենզավորման գործընթացները և չափանիշները.

4) որակի ապահովման արտաքին և ներքին համակարգը․

5) որակավորումների ազգային շրջանակը, որակավորումների ոլորտային շրջանակները, հիմնական և լրացուցիչ կրթական ծրագրերը.

6) ուսումնառության արդյունքների գնահատմանը, ճանաչմանը և որակավորումների շնորհմանն առնչվող չափանիշները և գործընթացները.

7) որակավորումների պետական գրանցամատյանը.

*8) բարձրագույն կրթության և գիտության կառավարման տեղեկատվական համակարգը*:

**Հոդված 9. Բարձրագույն կրթության կրթական ծրագրերը և դրանց ներկայացվող ընդհանուր պահանջները, ուսումնառության ժամկետները**

1. Բարձրագույն կրթության կրթական ծրագրերը կազմվում են ՈԱՇ-*ի* և ՈՈՇ-ների պահանջներին համապատասխան:

2. Յուրաքանչյուր կրթական ծրագրի (ներառյալ՝ համատեղ իրականացվող կրթական ծրագրի) համար բուհը կազմում և հաստատում է կրթական ծրագրի նկարագիր, որը ներառում է ծրագրին ներկայացվող հետևյալ ընդհանուր պահանջները.

1) կրթական ծրագրի նպատակը, խնդիրները և ուսումնառության ակնկալվող վերջնարդյունքները.

2) կրթական ծրագրին ներկայացվող մուտքային և ելքային (ներառյալ՝ ամփոփիչ ատեստավորման ձևերը և պարբերականությունը) պահանջները.

3) ուսանողի ուսումնական բեռնվածության ընդհանուր ծավալը՝ արտահայտված կրեդիտներով, և ուսումնառության նվազագույն տևողությունը.

4) ծրագրի բովանդակությունը՝ որակավորումն ապահովող դասընթացների կամ մոդուլների ցանկը և յուրաքանչյուր դասընթացին կամ մոդուլին հատկացված կրեդիտը.

5) շնորհվող որակավորումը և հետագա մասնագիտական գործունեության հնարավոր ոլորտը:

1. Բուհի կրթական ծրագրերը երաշխավորում են բարձրագույն կրթության տարբեր կրթական մակարդակներում ուսանողների ուսումնառության գործընթացը` ապահովելով ԿՓԵՀ-ի կիրարկումը և որակավորման աստիճանների շնորհումը: Այն բուհերը, որոնք ուսումնական գործընթացը կազմակերպում են այլ կրեդիտային համակարգով, պետք է բուհի սահմանած կարգով կիրառեն վերջինիս փոխարկման մեթոդաբանությունը՝ ԿՓԵՀ-ին համադրելիությունն ապահովելու համար:
2. Կրթական ծրագրերը, ըստ բարձրագույն կրթության մակարդակների, կարող են իրականացվել լրիվ կամ մասնակի բեռնվածությամբ:
3. Բուհերում դասավանդման լեզուն գրական հայերենն է: Բուհի սահմանած կարգով ուսումնական մոդուլներ, դասընթացներ կամ դասընթացների առանձին թեմաներ կարող են դասավանդվել օտար լեզվով:
4. Բարձրագույն կրթության առաջինից երրորդ մակարդակների կրթական,այդ թվում ինտեգրված, ծրագրերով օտար լեզվով ուսուցման կազմակերպումը հնարավոր է նաև՝

1) եթե կրթական ծրագրի մասնագիտական ուղղվածությունը ենթադրում է օտար լեզվի ուսուցում.

2) եթե դասընթացն իրականացնում է օտարերկրյա մասնագետը.

3) օտարերկրյա պետության բուհերի հետ համատեղ իրականացվող կրթական ծրագրերի դեպքում.

4) օտարերկրյա քաղաքացիների համար իրականացվող կրթական ծրագրերի դեպքում:

1. Առաջինից երրորդ մակարդակներում ուսումնական գործընթացի կազմակերպման սկիզբը և ավարտը, ըստ սահմանված տևողությունների, ինչպես նաև ուսանողի արձակուրդի տևողությունը սահմանում է բուհը:
2. Առաջին մակարդակի որակավորում շնորհող կրթական ծրագրերի բեռնվածությունը ոչ պակաս, քան 180 և ոչ ավելի, քան 240 կրեդիտ է, բացառությամբ բարձրագույն ռազմաուսումնական հաստատությունների կրթական ծրագրերի: Բակալավրի որակավորում ստանալու համար ուսուցման տևողությունը առնվազն 3 տարի է:
3. Երկրորդ մակարդակի որակավորում շնորհող կրթական ծրագրերի բեռնվածությունը ոչ պակաս, քան 60 և ոչ ավելի, քան 120 կրեդիտ է: Մագիստրոսի որակավորում ստանալու համար ուսուցման տևողությունը առնվազն մեկ տարի է:
4. Երրորդ մակարդակի որակավորում շնորհող գիտակրթական ծրագրերի բեռնվածությունը 180 կրեդիտ է: Դոկտորի որակավորում ստանալու համար ուսուցման տևողությունն առնվազն երեք տարի է:
5. Բարձրագույն կրթության առաջին և երկրորդ մակարդակի ինտեգրված ծրագրով կրթական ծրագրերի բեռնվածությունը ոչ պակաս, քան 300 կրեդիտ է :
6. Հայաստանի Հանրապետության բարձրագույն կրթության համակարգում բոլոր կրթական մակարդակների աստիճանաշնորհող ծրագրերում ուսանողի տարեկան ուսումնական լրիվ բեռնվածությունն 60 կրեդիտ է:
7. Լրիվ բեռնվածությամբ ուսումնառող ուսանողը պարտավոր է բուհի տվյալ կրթական ծրագրով սահմանված ուսուցման համար նախատեսված ժամկետում կուտակել տարեկան ուսումնական բեռնվածության առնվազն 75 տոկոսին համապատասխան գումարային կրեդիտներ։ Լրիվ բեռնվածությամբ ուսանողի ուսումնառության ընդհանուր տևողությունը բակալավրի որակավորում ստանալու համար կարող է երկարաձգվել մինչև երկու, մագիստրոսի՝ մինչև մեկ, դոկտորի՝ մինչև մեկ, ինտեգրված ծրագրով՝ մինչև մեկ ուսումնական տարով:
8. Բակալավրի և ինտեգրված (առաջին և երկրորդ մակարդակ) ծրագրով մասնակի բեռնվածությամբ ուսումնառող ուսանողը պարտավոր է բուհի տվյալ կրթական ծրագրով սահմանված ուսուցման համար նախատեսված ժամկետում կուտակել տարեկան ուսումնական բեռնվածության առնվազն 50 տոկոսին համապատասխան գումարային կրեդիտներ: Մասնակի բեռնվածությամբ ուսումնառող ուսանողի ուսումնառության ընդհանուր տևողությունը բակալավրի որակավորում ստանալու համար կարող է երկարաձգվել մինչև չորս, իսկ ինտեգրված ծրագրով՝ մինչև երկու ուսումնական տարով:
9. Կրթությունն ընդհատած ուսանողի ուսումնառությունը հետագայում շարունակվելու դեպքում բուհի ակադեմիական խորհրդի սահմանած կարգով քննարկվում է ուսանողի կողմից *համապատասխան* կրեդիտների կուտակման անհրաժեշտությունը՝ հիմք ընդունելով տվյալ կրթական ծրագրի վերջնարդյունքների փոփոխությունը:
10. Համատեղ կրթական ծրագրերով ուսումնառող ուսանողի տարեկան ուսումնական բեռնվածությունը և ուսումնառության ընդհանուր տևողությունը սահմանում է բուհի ակադեմիական խորհուրդը՝ սույն օրենքի դրույթներին համապատասխան:
11. Ուսումնառությունը չավարտած անձին տրվում է ակադեմիական տեղեկանք ուսումնասիրած դասընթացների ու մոդուլների և կուտակած կրեդիտների վերաբերյալ:
12. Բարձրագույն ռազմաուսումնական հաստատությունների առաջին և ինտեգրված, ինչպես նաև երկրորդ մակարդակների կրթական ծրագրերն իրականացվում են միայն լրիվ բեռնվածությամբ՝ համապատասխան կրթական ծրագրով բակալավրի կամ մագիստրոսի որակավորում ստանալու համար սահմանված ուսուցման ընդհանուր տևողության ժամկետներին համապատասխան։

**Հոդված 10. Բարձրագույն կրթության մակարդակները և որակավորումները**

1. Բարձրագույն կրթությունն իրականացվում է իրար հաջորդող երեք կրթական մակարդակներում՝ աստիճանաշնորհող հիմնական կրթական ծրագրերով, ինչպես նաև աստիճան չշնորհող լրացուցիչ ծրագրերով՝

1) առաջին մակարդակում ուսումնառությունն ամփոփվում է ամփոփիչ ատեստավորմամբ, և ուսումնառությունն ավարտած անձին շնորհվում է բակալավրի որակավորում.

2) երկրորդ մակարդակում ուսումնառությունն ամփոփվում է ամփոփիչ ատեստավորմամբ, և ուսումնառությունն ավարտած անձին շնորհվում է մագիստրոսի որակավորում.

3) երրորդ մակարդակում ուսումնառությունն ամփոփվում է դոկտորական ատենախոսության պաշտպանությամբ, որով անձին շնորհվում է դոկտորի որակավորում:

3. Ինտեգրված ծրագրի ուսումնառության վերջնարդյունքները համապատասխանում են *ավարտական* մակարդակի համար սահմանված վերջնարդյունքներին, և ուսումնառությունն ամփոփվում է ամփոփիչ ատեստավորմամբ:

4. Բարձրագույն կրթության ինտեգրված ծրագրով ավարտած և ամփոփիչ ատեստավորումն անցած անձին շնորհվում է *ծրագրով նախատեսված* *ավարտական* մակարդակի *կամ դրան համարժեք որակավորում*, իսկ ինտեգրված բժշկական ծրագրով ուսումնառած անձին՝ «բժիշկ» (ծրագրի բեռնվածությունը՝ 360 կրեդիտ) կամ «բժիշկ-ստոմատոլոգ» (ծրագրի բեռնվածությունը՝ 300 կրեդիտ) որակավորում:

5. Բարձրագույն կրթության երրորդ մակարդակում ուսումնառությունը բուհն իրականացնում է ինքնուրույն կամ գիտական կազմակերպության հետ համատեղ՝ դոկտորի որակավորման շնորհման համար *ստեղծելով մասնագիտական խորհուրդներ:*

6. Ինստիտուցիոնալ հավատարմագրում ունեցող բուհում բարձրագույն կրթության հաջորդ կրթական մակարդակում սահմանված կարգով ուսումնառությունը շարունակելու իրավունք ունեն միայն այն անձինք, որոնք ստացել են բարձրագույն կրթության նախորդ մակարդակի որակավորում ինստիտուցիոնալ հավատարմագրում ունեցող բուհից։

**Հոդված 11. Կլինիկական ռեզիդենտուրան (կլինիկական օրդինատուրան)**

1. Կլինիկական ռեզիդենտուրան (կլինիկական օրդինատուրան) ինտեգրված կամ դրան համարժեք բարձրագույն բժշկական կրթությանը հաջորդող կրթության ծրագրային փուլ է, որից հետո ուսումնառողը ձեռք է բերում տվյալ մասնագիտական ուղղությանն անհրաժեշտ մասնագիտացված տեսական գիտելիքներ և գործնական հմտություններ՝ տվյալ մասնագիտական ուղղությամբ ինքնուրույն գործունեություն իրականացնելու համար:

2. Կլինիկական ռեզիդենտուրայի ընդունելությանը և ամփոփիչ ատեստավորմանը ներկայացվող պահանջները, *կրթական ծրագրերին ներկայացվող նվազագույն պայմաններն ու պահանջները*, ինչպես նաև մասնագիտական ուղղությունների վերջնարդյունքները, սահմանում է Կառավարությունը՝ կրթության ոլորտի պետական լիազոր մարմնի ներկայացմամբ:

3. Կլինիկական ռեզիդենտուրայի ծրագիրն ամփոփվում է ամփոփիչ ատեստավորմամբ, որը հաջողությամբ անցնելուց հետո անձին շնորհվում է տվյալ մասնագիտական ուղղությամբ «բժիշկ-մասնագետ» որակավորում և տրվում է շնորհված որակավորումը հավաստող դիպլոմ:

4. Հայաստանի Հանրապետության կամ օտարերկրյա պետությունների ռազմաբժշկական բուհերում կամ դրանց ստորաբաժանումներում, ինչպես նաև պաշտպանության ոլորտի պետական լիազոր մարմնի պատվերով բարձրագույն բժշկական կրթության ինտեգրված կամ համարժեք ծրագրով ուսուցումն անցած շրջանավարտների համար սահմանվում է ռազմական բժշկական կրթության կլինիկական ռեզիդենտուրա՝ մեկ տարի տևողությամբ, որի ամփոփիչ ատեստավորումն անցնելուց հետո անձին շնորհվում է «բժիշկ-մասնագետ» որակավորում՝ «ընդհանուր բժշկական գործունեություն զինված ուժերում» մասնագիտական ուղղությամբ:

5. Ռազմական բժշկական կրթության կլինիկական ռեզիդենտուրա ավարտած զինծառայողը հետագայում այլ կրթական ծրագրով կլինիկական ռեզիդենտուրա կարող է անցնել պաշտպանության ոլորտի պետական լիազոր մարմնի, կրթության և առողջապահության ոլորտների պետական լիազոր մարմինների ղեկավարների համատեղ սահմանած կարգով:

6. Կլինիկական ռեզիդենտուրան կազմակերպում է բժշկական կրթական և գիտահետազոտական գործունեություն իրականացնող հանրային կազմակերպությունը:

7. Կլինիկական ռեզիդենտուրայի մասնագիտական ուղղությունների (ըստ մասնագիտությունների, նեղ մասնագիտացումների) ցանկը և դրանց տևողությունները, հաստատում է Կառավարությունը՝ *կրթության ոլորտի պետական լիազոր մարմնի ներկայացմամբ:*

**Հոդված 12. Բարձրագույն կրթության համատեղ կրթական ծրագրերի**

**իրականացումը**

1. Համատեղ կրթական ծրագիրը կարող է իրականացվել միայն բարձրագույն կրթության նույն մակարդակում։

2. Համատեղ կրթական ծրագրին մասնակից յուրաքանչյուր բուհ պետք է ունենա իր երկրի օրենսդրությամբ սահմանված կարգով համապատասխան կրթական ծրագրով կրթություն իրականացնելու *լիցենզիա* և համապատասխան որակավորում շնորհելու իրավունք՝ *երկրների ՈԱՇ-ների և հավատարմագրման մակարդակին կամ երկրների ճանաչման պահանջներին համապատասխան։*

3. Համատեղ կրթական ծրագրի մասնակից բուհերը կամ գործընկեր կազմակերպությունները (առկայության դեպքում) ձևավորում են կոնսորցիում և համագործակցության շրջանակներում կնքում պայմանագիր, որը սահմանում է մասնակից կողմերի իրավունքներն ու պարտավորությունները և համատեղ կրթական ծրագիր իրականացնելու իրավական, ֆինանսական ու կազմակերպական հիմքերը:

4. Կոնսորցիումի անդամ բուհը դիպլոմ է շնորհում, եթե իրականացնում է *համատեղ ծրագրի առնվազն 25 տոկոսը:*

5. Համատեղ կրթական ծրագրերի իրականացման կարգերը հաստատում են բուհերի ակադեմիական խորհուրդները։

6. Համատեղ կրթական ծրագրի ավարտին շնորհված hամատեղ որակավորումը հավաստում են մասնակից բուհերը՝ շնորհված միասնական դիպլոմով կամ մասնակից բուհերի կողմից շնորհվող առանձին դիպլոմներով:

**Հոդված 13. Բարձրագույն կրթության դիպլոմը և դրա հավելվածը**

1. Բարձրագույն կրթության առաջին և երկրորդ մակարդակների կրթական ծրագրերով, ինչպես նաև ինտեգրված ծրագրով կրթական ծրագրի ավարտին և ամփոփիչ ատեստավորման դրական արդյունքի հիման վրա անձին տրվում են շնորհված որակավորումը հավաստող դիպլոմ և հավելված (դիպլոմին կից տրվող համաեվրոպական ձևաչափի փաստաթուղթ):

2. Բարձրագույն կրթության երրորդ մակարդակի ծրագրերով ուսումնառության ավարտին ատենախոսության պաշտպանությամբ անձին շնորհվում է գիտական աստիճանը հավաստող դիպլոմ:

3. Բարձրագույն կրթության որակավորման աստիճան չշնորհող կրթական ծրագրի ավարտին անձին տրվում է բուհի սահմանած ձևանմուշով ուսումնառությունը հավաստող վկայական կամ հավաստագիր:

4. Դիպլոմի, այդ թվում՝ համատեղ դիպլոմի պատվիրման, բաշխման, լրացման, հաշվառման, գրանցման և պահպանման կարգը սահմանում է լիազոր մարմինը:

5. Դիպլոմը և դրա հավելվածը բուհը տրամադրում է անվճար:

6. Բարձրագույն կրթության առաջինից երրորդ մակարդակներով շնորհվող, ինչպես նաև կլինիկական ռեզիդենտի որակավորումները և դրանք հավաստող դիպլոմների (այդ թվում՝ համատեղ դիպլոմի) և հավելվածներիի ձևերը լիազոր մարմնի ներկայացմամբ հաստատում է Կառավարությունը:

**Հոդված 14. Օտարերկրյա որակավորումների ճանաչումը**

1. Շնորհված *օտարերկրյա* որակավորումները գնահատվում և ճանաչվում են այդ բնագավառում ճանաչման վերաբերյալ Հայաստանի Հանրապետության վավերացրած կոնվենցիաների, Հայաստանի Հանրապետության և օտարերկրյա պետությունների միջև կնքված միջազգային պայմանագրերի և այլ իրավական ակտերի համաձայն՝ իր գործառույթներում անկախ մասնագիտացված կառույցի տված տեղեկատվության (խորհրդատվության) հիման վրա։
2. Փախստականների, տեղահանված անձանց և փախստականի կարգավիճակ ունեցող, ինչպես նաև քաղաքացիություն չունեցող անձանց շնորհված որակավորումները ճանաչվում են սույն հոդվածի 1-ին մասի համաձայն, իսկ այն դեպքերում, երբ անձի ձեռք բերված որակավորումը չի կարող ապացուցվել փաստաթղթի միջոցով, ապա որակավորման ճանաչման գործընթացն իրականացվում է կրթության ոլորտի պետական լիազոր մարմնի սահմանած կարգով:

**Հոդված 15. Բարձրագույն կրթության կրթական ծրագրերի լիցենզավորումը**

1. Բարձրագույն կրթության բոլոր մակարդակների կրթական ծրագրերը,այդ թվում համատեղ, ենթակա են լիցենզավորման:
2. Ինտեգրված ծրագրերը ենթակա չեն ըստ համապատասխան կրթական մակարդակների *առանձին* լիցենզավորման։
3. Ըստ բարձրագույն կրթության մակարդակների՝ կրթական ծրագրերի լիցենզավորումն իրականացնում է *կրթության ոլորտի պետական լիազոր մարմինը* կրթական ծրագրերի լիցենզավորման հանձնաժողովի որոշման հիման վրա՝ «Լիցենզավորման մասին» օրենքի, սույն օրենքի, բարձրագույն կրթության կրթական ծրագրերի լիցենզավորման կարգերի և այլ իրավական ակտերի դրույթներին համապատասխան։
4. Լիցենզիայի տրամադրման համար հիմք են՝
   1. կրթական գործունեություն իրականացնելու համար անհրաժեշտ ուսումնական տարածքի առկայությունը, որի նկատմամբ առկա է իրավունքի (uեփականության, վարձակալության, անհատույց oգտագործման) *պետական գրանցումը.*
   2. մասնագիտական *~~փորձառության~~ գիտելիքների կամ* գիտական ու գիտատեխնիկական աշխատանքների ապահովման համար, *ըստ ակադեմիական բնագավառների,* անհրաժեշտ ուսումնական, արտադրական, կլինիկական պրակտիկայի բազաների, գույքի, համապատասխան սարքավորումների, ինչպես նաև հեռավար ուսուցման գործիքակազմի, գրադարանային-տեղեկատվական համակարգի առկայությունը և ուսումնամեթոդական ապահովումը.
   3. *բարձրագույն կրթության առաջին մակարդակում կրթական ծրագրով ուսուցում ապահովելու համար անհրաժեշտ ակադեմիական և ուսումնաօժանդակ* ***մասնագիտական*** *կազմերի, իսկ երկրորդ և երրորդ մակարդակներում նաև գիտական աշխատողների առկայությունը.*
   4. բուհի գործունեության համար անհրաժեշտ ֆինանսավորման հիմնավոր աղբյուրների կամ անձեռնամխելի դրամագլխի առկայությունը.
   5. ~~անկախ բուհերի կազմակերպական-իրավական ձևի՝ ուսանողներին ֆինանսական աջակցություն տրամադրելու պարտավորությունը՝~~
5. Լիցենզավորման պարտադիր պայմաններն ու պահանջները սահմանվում են բարձրագույն կրթական ծրագրերի լիցենզավորման կարգերով, որոնք կրթության ոլորտի պետական *լիազոր մարմնի* ներկայացմամբ հաստատում է Կառավարությունը:
6. Կրթական ծրագիրը գիտական կազմակերպության հետ համատեղ իրականացնելիս գիտական կազմակերպությունը բուհին տրամադրում է տեղեկություն իր մարդկային և նյութական (գիտահետազոտական, մասնագիտական, նյութատեխնիկական) ռեսուրսների վերաբերյալ, որոնք համալրում են լիցենզավորման պարտադիր պայմանների և պահանջների հիմքերը:
7. Բուհի գործունեության իրականացման ժամանակ լիցենզավորման կարգերով սահմանված լիցենզիայի պարտադիր պահանջների ու պայմանների, բուհի գործունեությունը կարգավորող օրենսդրության պահանջների խախտման, ինչպես նաև սույն օրենքով նախատեսված դեպքերում կրթության ոլորտի պետական լիազոր մարմինը օրենքով սահմանված կարգով բուհի նկատմամբ կիրառում է նախազգուշացում կամ կասեցում կամ դադարեցնում է լիցենզիայի գործունեությունը:
8. Կրթության ոլորտի պետական լիազոր մարմինը սույն հոդվածով նախատեսված նախազգուշացումը կիրառում է բուհի թույլ տված համապատասխան խախտումը սահմանված ժամկետում վերացնելու և այդ խախտման վերացման մասին կրթության ոլորտի պետական լիազոր մարմնին հայտնելու նպատակով: Խախտման վերացման համար նախատեսված ժամկետը, որը չի կարող պակաս լինել 10 օրից, որոշում է կրթության ոլորտի պետական լիազոր մարմինը լիցենզավորման հանձնաժողովի առաջարկությամբ` հաշվի առնելով խախտման հետևանքների վտանգավորությունը, խախտման վերացման հրատապությունը և խախտումը վերացնող բուհի հնարավորությունները:
9. Կրթության ոլորտի պետական լիազոր մարմինը օրենքով սահմանված կարգով նախազգուշացնում է բուհին ՝
   1. լիցենզավորման կարգերով նախատեսված ցանկացած խախտումների հայտնաբերման, այդ թվում բուհի ներկայացրած հայտի հիմքով իրեն հատկացված սովորողների (ըստ կուրսերի) նախատեսվող սահմանային թվի խախտման դեպքում․
   2. բուհի կողմից լիցենզիայի գործողության ընթացքում կրթության ոլորտի պետական լիազոր մարմին ներկայացված փաստաթղթերում իրականությանը չհամապատասխանող տեղեկությունների հայտնաբերման դեպքում.
   3. բուհի կողմից «Լիցենզավորման մասին» օրենքով նախատեսված դեպքերում փոփոխությունների մասին կրթության ոլորտի պետական լիազոր մարմնին ժամանակին չհայտնելու դեպքում.
   4. տարեկան պետական տուրքը չվճարելու դեպքում.
   5. լիցենզավորման կարգով նախատեսված այլ դեպքերում:
10. Բուհին տրված համապատասխան մակարդակի կրթական ծրագրի լիցենզիայի գործողությունըկրթության ոլորտի պետական լիազոր մարմինը սահմանված կարգով *կասեցնում է* «Լիցենզավորման մասին» օրենքով սահմանված դեպքերում, ինչպես նաև.
    1. բուհի ներկայացրած հայտի հիմքով իրեն հատկացված սովորողների (ըստ կուրսերի) նախատեսվող սահմանային թվի խախտման դեպքում մեկ ուսումնական տարվա ընթացքում ոչ պակաս, քան երկու անգամ նախազգուշացման դեպքում.
11. Բուհին տրված համապատասխան մակարդակի կրթական ծրագրի լիցենզիայիգործողությունը Կրթության ոլորտի պետական լիազոր մարմինը դադարեցնում է «Լիցենզավորման մասին» օրենքով սահմանված դեպքերում, ինչպես նաև.
    1. սահմանված ժամկետում բուհը չի դիմել ինստիտուցիոնալ *հավատարմագրման* կամ տվյալ ծրագրի *նախահավատարմագրման*, կամ ինստիտուցիոնալ կամ տվյալ ծրագրի հավատարմագրումը երկու անգամ անընդմեջ մերժվել է.
    2. կրթության ոլորտի լիազոր մարմնի կողմից կատարված մշտադիտարկման արդյունքներով՝ բուհը պարբերաբար թույլ է տվել լիցենզավորման կարգով նախատեսված լիցենզավորման պայմանների ու պահանջների խախտումներ.
    3. առկա են «Լիցենզավորման մասին» օրենքով նախատեսված այլ դեպքեր։
12. Լիցենզիայի գործողությունը դադարեցվում է լիցենզիան ուժը կորցրած ճանաչելու միջոցով` կրթության ոլորտի պետական լիազոր մարմնի որոշմամբ:
13. Կրթության ոլորտի պետական լիազոր մարմինը նախազգուշացման կամ կասեցման մասին պատշաճ ձևով տեղեկացնում է բուհին` տեղեկացմանը կից ուղարկելով նաև նախազգուշացման կամ լիցենզիայի կասեցման մասին որոշման պատճենը:
14. Սույն հոդվածի 11-րդ մասի 2-րդ և *3-*րդ կետերով նախատեսված հիմքերով լիցենզիայի գործողությունը համարվում է դադարեցված կրթության ոլորտի լիազոր մարմնի համապատասխան որոշումն ուժի մեջ մտնելու օրվան հաջորդող օրվանից: Լիազոր մարմինը լիցենզիայի գործողության դադարեցման մասին պատշաճ ձևով տեղեկացնում է բուհին` ուղարկելով նաև լիցենզիայի գործողության դադարեցման մասին որոշման բնօրինակը:
15. Լիցենզիայի գործողության դադարեցման մասին կրթության ոլորտի լիազոր մարմնի որոշումը կարող է բողոքարկվել դատական կարգով:
16. Կրթական ծրագրի իրականացման լիցենզիայի գործողությունը դադարեցնելու դեպքում կրթական ծրագրում ընդգրկված ուսանողներն իրավունք ունեն շարունակելու ուսումնառությունը՝ ընդգրկվելով տվյալ կամ մեկ այլ ինստիտուցիոնալ *և ծրագրային* հավատարմագրում ունեցող բուհի կրթական ծրագրերում կամ մասնակցելու այդ բուհի կրթական ծրագրերով ամփոփիչ ատեստավորմանը՝ կրթության ոլորտի լիազոր մարմնի սահմանած կարգով:

**Հոդված 16. Բարձրագույն կրթության որակի ապահովումը**

1. Բարձրագույն կրթության որակի ապահովման համակարգը ներառում է՝

1) բուհերի որակի ապահովման ներքին համակարգը.

2) բուհերի որակի ապահովման արտաքին համակարգը.

3) որակի արտաքին գնահատման կամ հավաստման կառույցները:

2. Կառավարության ստեղծած կամ Կառավարության սահմանած կարգով ճանաչված որակի արտաքին գնահատման կամ հավաստման մասնագիտացված կառույցներն իրենց գործառույթներում անկախ մարմիններ են, որոնց հիմնական նպատակը բարձրագույն կրթության որակի արտաքին ապահովման գործընթացների իրականացումն է:

3. Բարձրագույն կրթության որակի արտաքին գնահատման եւ/կամ հավաստման մասնագիտացված կառույցներին ներկայացվող պահանջներն են՝

1)  իրենց գործունեության իրականացումն ապահովող՝ հրապարակված քաղաքականության և ընթացակարգերի առկայությունը.

2) անկախ և ինքնավար գործելու երաշխիքները.

3) իրենց գործունեության պարբերական արտաքին գնահատում անցնելը.

4) բուհերի և դրանց կրթական ծրագրերի որակի արտաքին գնահատման կամ հավաստման գործառույթների իրականացումը.

5*)  հավատարմագրման և որակավորումներին ներկայացվող պահանջների ընթացիկ վերահսկողությունը և մշտադիտարկումը.*

*6) ՈԱՇ-ի և ՈՈՇ-ի փաստաթղթերի մշակմանն օժանդակումն ու համակարգումը.*

7) *նոր կրթական ծրագրերի ու նրանց ներդրման նպատակահարմարության գնահատումը․*

8) կառույցների կառավարմանը, գործառույթներին և գործունեության ուղղություններին օրենսդրությամբ ներկայացվող այլ պահանջներ:

**Հոդված 17. Բուհի հավատարմագրումը**

1. Բարձրագույն կրթության առաջին, երկրորդ և երրորդ մակարդակներում բուհի ինստիտուցիոնալ և ծրագրային հավատարմագրումն ու նախահավատարմագրումը իրականացնում են որակի գնահատման հավաստման՝ պետության *կողմից ստեղծված* կամ ճանաչած մասնագիտացված կառույցները` սույն օրենքի դրույթներին և Կառավարության սահմանած կարգ*եր*ին համապատասխան։
2. Նոր հիմնադրված բուհը անցնում է նախահավատարմագրում լիցենզավորման գործընթացին զուգահեռ, ինստիտուցիոնալ հավատարմագրում՝ հիմնադրումից հինգ տարի հետո՝ ոչ ուշ, քան մեկ տարվա ընթացքում։ Նախահավատարմագրման չդիմելու դեպքում բուհին չի շնորհվում լիցենզիա։
3. Սույն հոդվածի 2-րդ մասով սահմանված ժամկետում ինստիտուցիոնալ հավատարմագրում չանցնելու դեպքում բուհի գործունեությունը դադարեցվում է։
4. Ծրագրային հավատարմագրումը իրականացվում է ըստ բուհի առանձին կրթական ծրագրերի կամ տվյալ կրթական ոլորտում ներառված կրթական ծրագրերի խմբերի։ Բուհն իր կրթական ծրագրերը հավատարմագրելու համար սահմանված կարգով կարող է՝
5. դիմել մասնագիտացված կառույց, որը կիրականացնի ծրագրային հավատարմագրումը.
6. իրականացնել կրթական ծրագրերի ինքնագնահատում և արդյունքները ներկայացնել մասնագիտացված կառույց։
7. Ինստիտուցիոնալ հավատարմագրման ընթացքում ինքնագնահատված կրթական ծրագրերի՝ սահմանված չափանիշներին համապատասխանության դեպքում մասնագիտացված կառույցը կայացնում է բուհի՝ միաժամանակ ինստիտուցիոնալ և համապատասխան կրթական ծրագրերի հավատարմագրման մասին որոշում։
8. *Նոր կրթական ծրագրերն ենթակա են նախահավատարմագրման լիցենզավորման գործընթացին զուգահեռ։*
9. Ինստիտուցիոնալ հավատարմագրում ստացած բուհերը և դրանց ծրագրային հավատարմագրում ունեցող կրթական ծրագրերը գրանցվում են բուհերի և կրթական ծրագրերի hավատարմագրման պետական գրանցամատյանում, որը վարում է Կառավարության ստեղծած որակի գնահատման կամ հավաստման մասնագիտացված կառույցը:
10. Հայաստանի Հանրապետությունում գործող օտարերկրյա պետությունների բուհերը կամ բուհերի մասնաճյուղերը, Հայաստանի Հանրապետության և օտարերկրյա պետությունների, ինչպես նաև բուհերի կամ կազմակերպությունների մասնակցությամբ ստեղծված բուհերը ենթակա են հավատարմագրման՝ սույն օրենքի դրույթներին և Կառավարության սահմանած կարգին համապատասխան:

**Հոդված 18. Բուհ ընդունելությունը**

1. Հայաստանի Հանրապետությունում գործող բուհեր ընդունելությունն իրականացվում է մրցութային հիմունքներով՝ ըստ բարձրագույն կրթության մակարդակների և դրանց կրթական ծրագրերի:

2. Բարձրագույն կրթության տվյալ մակարդակի համար բուհն իրավունք ունի ընդունելություն հայտարարելու միայն համապատասխան կրթական ծրագրի լիցենզիայի առկայության դեպքում: Բուհը պարտավոր է իր կայքում հրապարակել ընդունելությանն ու ուսումնառությանն առնչվող իր ներքին կանոնակարգերը, ինչպես նաև լիցենզիայի, ինստիտուցիոնալ և ծրագրային հավատարմագրման մասին տեղեկությունները:

3. Ընդունելությունն առաջին մակարդակի և ինտեգրված կրթական ծրագրերով կատարվում է միջնակարգ կամ դրան համարժեք կրթության հենքով անձի գիտելիքների, իսկ արվեստի, ճարտարապետության և սպորտի ոլորտներում՝ նաև նրանց համապատասխանաբար ստեղծագործական կամ ֆիզիկական կարողությունների ստուգման արդյունքների հիման վրա:

4. Առաջին մակարդակի և ինտեգրված (առաջին և երկրորդ) կրթական ծրագրերով ընդունելություն իրականացնող բուհերը համապատասխան ուսումնական տարվանից ոչ ուշ, քան երկու տարի առաջ ըստ կրթական ծրագրերի հրապարակում են ընդունելության համար այն հանրակրթական առարկաների ցանկը, որոնց համար ներկայացվելու է պետության լիազորած մասնագիտացված կազմակերպության տված արտաքին գնահատման վկայագիրը, ինչպես նաև լրացուցիչ այլ պահանջներ: Հրապարակված ցանկում փոփոխություններ և լրացումներ կատարելն արգելվում է, բացառությամբ այն դեպքերի, երբ փոփոխությունների և լրացումների կատարման, ինչպես նաև նոր ցանկի հաստատման անհրաժեշտությունը պայմանավորված է հայտարարված արտակարգ կամ ռազմական դրությամբ:

5. Հայաստանի Հանրապետությունում գործող ցանկացած բուհ կամ բուհի մասնաճյուղ բարձրագույն կրթության առաջին մակարդակի և ինտեգրված կրթական ծրագրերով ընդունելության դեպքում Հայաստանի Հանրապետության քաղաքացիություն ունեցող անձանց համար «Հայոց լեզու» առարկայից արտաքին գնահատման վկայագիրը պարտադիր է:

6. Առաջին մակարդակի և ինտեգրված կրթական ծրագրերով բուհի կողմից կազմակերպվող ընդունելության մրցույթին կարող են մասնակցել այն անձինք, որոնք, օրենսդրությամբ սահմանված կարգի համաձայն, հաջողությամբ անցել են պետության լիազորած մասնագիտացված կազմակերպության համապատասխան հանրակրթական ծրագրերի հենքի վրա կազմակերպած գիտելիքների ստուգումը, ինչպես նաև բավարարել են բուհի սահմանած լրացուցիչ մուտքային պահանջները (առկայության դեպքում), իսկ արվեստի, ճարտարապետության և սպորտի ոլորտների կրթական ծրագրերի դեպքում համապատասխանաբար հաջողությամբ անցել են նաև բուհի կողմից նրանց ստեղծագործական կամ ֆիզիկական կարողությունների ստուգումը:

7. Հայաստանի Հանրապետության այն քաղաքացիները, որոնք *առնվազն* վերջին երեք տարին սովորել են օտարերկրյա պետությունների հանրակրթական, նախնական մասնագիտական (արհեստագործական) և միջին մասնագիտական ուսումնական հաստատություններում և ավարտել դրանք, կարող են բուհ ընդունվել Հայաստանի Հանրապետության քաղաքացիների կամ օտարերկրյա քաղաքացիների համար Կառավարության սահմանած կարգով՝ իրենց ընտրությամբ:

8. Բարձրագույն կրթության առաջին մակարդակի և ինտեգրված կրթական ծրագրերով ընդունելության կարգը, ներառյալ՝ ընդհանուր պահանջները, մրցույթի անցկացման ընդհանուր չափանիշները և արտաքին գնահատման վկայագրի ձևը և դրա գործողության ժամկետը, ինչպես նաև բնակչության առանձին խմբերի (այդ թվում՝ ազգային փոքրամասնություններին պատկանող անձանց) ընդունելության առանձնահատկությունները սահմանում է Կառավարությունը: Դրանց հիման վրա բուհը հաստատում ու հրապարակում է մրցույթի կարգը և չափանիշները:

9. Այն անձինք, որոնք ունեն բարձրագույն կրթության առնվազն առաջին մակարդակին համարժեք որակավորում, իրավունք ունեն մրցութային հիմունքներով` նախորդ մակարդակի ուսումնառության միջին որակական գնահատականների հաշվառմամբ և բուհի սահմանած ընդունելության մուտքային պահանջները բավարարելու դեպքում ընդունվելու և ուսումնառելու տվյալ կամ մեկ այլ բուհի երկրորդ մակարդակի կրթական ծրագրով:

10. Բարձրագույն կրթության երկրորդ և երրորդ մակարդակների ընդունելության կարգերը հաստատում է բուհի ակադեմիական խորհուրդը:

11. Այն անձինք, որոնք ունեն բարձրագույն կրթության առնվազն երկրորդ մակարդակին համարժեք որակավորում, իսկ բժշկական ուղղվածությամբ կրթական ծրագրերի դեպքում` բժշկի, կլինիկական ուղղվածությամբ բժշկական կրթական ծրագրերի դեպքում` բժիշկ-մասնագետի որակավորում, իրավունք ունեն մրցութային հիմունքներով` նախորդ ուսումնառության միջին որակական գնահատականների հաշվառմամբ և ընդունելության լրացուցիչ պայմանները բավարարելու դեպքում ընդունվելու և ուսումնառելու բարձրագույն կրթության երրորդ մակարդակում:

12. Բարձրագույն կրթության առաջին մակարդակի և ինտեգրված կրթական ծրագրերով դիմորդներն արտաքին գնահատման վկայագրերով կարող են դիմել սովորելու մեկ և ավելի բուհերի նույն կրթական ոլորտի մեկից ավելի կրթական ծրագրերով։ Պետական կրթաթոշակ հատկացվում է միայն մեկ կրթական ծրագրով ուսումնառելու համար։

13. Բուհն ուսանողի հետ կնքում է պայմանագիր, որի տեքստը նախօրոք հրապարակվում է բուհի ընդունելության հայտարարության հետ միաժամանակ:

14. Բուհի և ուսանողի միջև կնքվող պայմանագրում ամրագրվում են ուսումնառության առավելագույն տևողությունը և տվյալ կրթական ծրագրի համար նախատեսված ուսման վարձի տարեկան չափը և կրեդիտների ընդհանուր քանակը, ինչպես նաև սույն օրենքով և այլ օրենքներով ու բուհի կանոնադրությամբ սահմանված այլ պայմաններ:

15. Ուսանողի հետ կնքված պայմանագրի պայմանները, ներառյալ՝ այդ պայմանագրով նախատեսված ուսման վարձի չափը, ուսումնառության ընթացքում փոփոխման ենթակա չեն, *բացառությամբ ուսման վարձի իջեցման դեպքերի*: Ուսանողի կարգավիճակը վերականգնած ուսանողի ուսման վարձի չափը սահմանվում է տվյալ ուսումնական տարվա համար սահմանված վարձի չափով, և նրա հետ կնքվում է նոր պայմանագիր:

16. Պարտադիր ժամկետային զինվորական ծառայությունից, առողջական վիճակի պատճառով և մինչև երեք տարեկան երեխայի խնամքի նպատակով արձակուրդից վերադարձած ուսանողի կարգավիճակը վերականգնելիս պահպանվում է բուհ ընդունվելու պահին սահմանված ուսման վարձի չափը (բացառությամբ տվյալ ուսումնական տարում ուսման վարձի նվազման դեպքի), որը ենթակա չէ փոփոխման ամբողջ ուսումնառության ընթացքում, եթե ուսանողն իր կարգավիճակը վերականգնելու վերաբերյալ դիմումը ներկայացրել է ուսումնառության ընդհատման պատճառը վերանալու օրվանից հետո՝ ոչ ուշ, քան երկու ամսվա ընթացքում:

17. Կառավարությունը եռամյա ժամանակահատվածի համար հաստատում է ըստ ակադեմիական բնագավառների և կրթական ոլորտների (ներառյալ՝ կլինիկական ռեզիդենտուրայի) նախատեսվող պետական կրթաթոշակների տոկոսային համամասնությունը հաջորդ երեք ուսումնական տարիների կտրվածքով՝ ելնելով երկրի տնտեսական, սոցիալական, առողջապահական, մշակութային զարգացման կարիքներից և համապատասխան ուղղվածությամբ մասնագետների պատրաստման անհրաժեշտությունից և պետության ֆինանսական հնարավորություններից:

18. Կառավարության կողմից տվյալ տարվա համար ըստ ակադեմիական բնագավառների և կրթական ոլորտների համապատասխան համամասնությամբ հաստատված բյուջետային հատկացումների շրջանակներում կրթության ոլորտի լիազոր մարմինը, մինչև տվյալ տարվա մարտի 1-ը, լիազոր մարմնի սահմանած կարգի համաձայն, հաստատում է բարձրագույն կրթության առաջին մակարդակում՝ ըստ կրթական ծրագրերի, իսկ երկրորդ և երրորդ մակարդակներում՝ ըստ բուհերի և կրթական ոլորտների (ենթաոլորտների) պետության կողմից տրամադրվող կրթաթոշակների նախնական քանակը, իսկ վերջնականը՝ մրցույթի արդյունքների հիման վրա:

19. *Կառավարության կողմից տվյալ տարվա համար ըստ կլինիկական ռեզիդենտուրայի համապատասխան համամասնության հաստատված բյուջետային հատկացումների շրջանակներում կրթության ոլորտի լիազոր մարմնը, մինչև տվյալ տարվա մարտի 1-ը հաստատում է պետության կողմից տրամադրվող ուսման վարձի լրիվ փոխհատուցմամբ տեղերի թիվը՝ ըստ կլինիկական ռեզիդենտուրայի մասնագիտական ուղղությունների (ըստ մասնագիտությունների, նեղ մասնագիտացումների)՝ համաձայնեցված առողջապահության ոլորտի լիազոր մարմնի հետ:*

20. Բուհը մինչև տվյալ տարվա մարտի 10-ը իր պաշտոնական կայքում հրապարակում է տվյալ ուսումնական տարվա ըստ կրթական մակարդակների և կրթական ծրագրերի լիցենզիայով նախատեսված ընդունելության տեղերի առավելագույն թիվը:

**Հոդված 19. Կազմակերպությունները և միավորումները բուհում ու   
 գիտական կազմակերպությունում**

1. Բուհերում և գիտական կազմակերպություններում արգելվում է քաղաքական, կուսակցական, կրոնական կազմակերպությունների և միավորումների գործունեությունը։

**ԳԼՈՒԽ 3**

**ԲԱՐՁՐԱԳՈՒՅՆ ԿՐԹՈՒԹՅԱՆ ԵՎ ԳԻՏՈՒԹՅԱՆ ՀԱՄԱԿԱՐԳՈՒՄ ՊԵՏԱԿԱՆ ՄԱՐՄԻՆՆԵՐԻ ԼԻԱԶՈՐՈՒԹՅՈՒՆՆԵՐԸ**

**Հոդված 20. Բարձրագույն կրթության և գիտության համակարգում Կառավարության լիազորությունները**

1. Բարձրագույն կրթության և գիտության համակարգում Կառավարությունը՝

* 1. ստեղծում, վերակազմակերպում ու լուծարում է հանրային բուհը և հանրային գիտական կազմակերպությունը և հաստատում դրանց կանոնադրությունները.
  2. հաստատում է կրթական ոլորտները և որակավորման դասիչները՝ ըստ բարձրագույն կրթության ակադեմիական բնագավառների.
  3. հաստատում է ինստիտուցիոնալ և ծրագրային հավատարմագրման ու *նախահավատարմագրման* կարգ*եր*ը, *պահանջներն ու չափանիշները*, *հավատարմագրման վկայականի ձևը․*
  4. որակի արտաքին գնահատման կամ հավաստման մասնագիտացված կառույցներին ներկայացվող պահանջները և չափանիշները.
  5. հաստատում է կրթական ծրագրերի լիցենզավորման կարգերը՝ ըստ բարձրագույն կրթության մակարդակների.
  6. հաստատում է բուհ ընդունելության (բարձրագույն կրթության առաջին մակարդակի և ինտեգրված ծրագրի) կարգը.
  7. հաստատում է որակավորումների ազգային շրջանակի և դրա մակարդակների (որակավորումների)  ընդհանրական նկարագրիչները.
  8. հաստատում է կարգավորվող մասնագիտությունների ցանկը․
  9. սահմանում է Հայաստանի Հանրապետության պետական բյուջեով նախատեսված ծրագրերի ֆինանսավորման սկզբունքները և մեթոդաբանությունը.
  10. հաստատում է պետության կողմից ուսանողներին տրամադրվող կրթաթոշակների (այդ թվում՝ միջպետական պայմանագրերով օտարերկրյա քաղաքացիներին) և ուսանողական նպաստների, ինչպես նաև ուսանողական ֆինանսական խրախուսման տրամադրման կարգը, պահանջները, չափանիշները և սոցիալական խմբերը.
  11. *հաստատում է Հայաստանի Հանրապետության գիտությունների ազգային ակադեմիայի կանոնադրությունը, այդ թվում նոր խմբագրությամբ, դրա մեջ կատարում փոփոխություններ և լրացումներ*.
  12. հաստատում է բարձրագույն կրթության *և գիտության* համակարգի պետական քաղաքականությունը և համակարգի զարգացմանն ուղղված բարեփոխումների ծրագրերը.
  13. հաստատում է Հայաստանի Հանրապետությունում գիտության *և տեխնոլոգիաների* ոլորտի զարգացման գերակա ուղղությունները.
  14. հաստատում է Հայաստանի Հանրապետությունում գիտության ոլորտի զարգացման ռազմավարական ծրագրերը.
  15. հաստատում է գիտության ոլորտի արդյունավետ կառավարման, այդ թվում՝ կառուցվածքային բարեփոխումների ծրագրերը.
  16. *հաստատում է գիտական և գիտատեխնիկական գործունեության բազային, նպատակային-ծրագրային և թեմատիկ (դրամաշնորհային) ֆինանսավորման կարգերը.*
  17. *հաստատում է հայագիտության և հումանիտար գիտությունների ոլորտի զարգացմանն ուղղված ծրագրերը.*
  18. *հաստատում է գիտական և գիտատեխնիկական գործունեության նպատակային ծրագրերը.*
  19. *հաստատում է պետական գիտական կազմակերպություններում գիտական և ճարտարագիտատեխնիկական կադրերի պաշտոնները և դրանց ներկայացվող նվազագույն չափանիշները.*
  20. *հաստատում է գիտական կազմակերպությունների տարատեսակները, դրանց կառուցվածքներին ներկայացվող պահանջները* և դասակարգման չափանիշները, *այդ թվում արդյունքային ցուցանիշները*.
  21. *հաստատում է Հայաստանի Հանրապետության պետական բյուջեի հաշվին իրականացվող գիտական և գիտատեխնիկական ծրագրերում և (կամ) թեմաներում ընդգրկված գիտական աստիճան ունեցող գիտական աշխատողներին գիտական աստիճանի համար տրվող ամենամսյա հավելավճարի տրամադրման կարգը և չափանիշները․*
  22. *հաստատում է գիտական աստիճան ունեցող անձանց կենսաթոշակից բացի հավելավճարի տրամադրման կարգը և չափանիշները.*
  23. հաստատում է կլինիկական ռեզիդենտուրայի ընդունելությանը և ամփոփիչ ատեստավորմանը ներկայացվող պահանջները, կազմակերպման չափանիշները և առանձնահատկությունները, ինչպես նաև մասնագիտական ուղղություններին ներկայացվող պահանջները՝ վերջնարդյունքները.
  24. կլինիկական ռեզիդենտուրայի մասնագիտական ուղղությունների (ըստ մասնագիտությունների, նեղ մասնագիտացումների) ցանկը և դրանց տևողությունները.
  25. հաստատում է բարձրագույն կրթության առաջինից երրորդ մակարդակներով շնորհվող, ինչպես նաև կլինիկական ռեզիդենտի *որակավորումները, դրանք հավաստող դիպլոմների (այդ թվում՝ համատեղ դիպլոմի) և հավելվածների ձևերը.*
  26. *հաստատում է բուհերի լավագույն առաջադիմությամբ ուսանողների անվանական կրթաթոշակների տրամադրման կարգը, մրցույթի չափանիշները և մրցույթի մասնակցության հայտի ձևը․*
  27. *հաստատում է երրորդ մակարդակում ուսումնառության կազմակերպմանը ներկայացվող պահանջները․*
  28. հաստատում է *գիտական աստիճանաշնորհման և համապատասխան փաստաթղթով գիտական աստիճանի ամրագրման կարգը՝ սահմանելով գիտական աստիճանի շնորհման պահանջները, չափանիշները և գործընթացը,* *ստեղծում է* *գիտական աստիճանաշնորհման գործընթացի որակին ներկայացվող պահանջների նկատմամբ վերահսկողություն իրականացնող մարմին կամ կառույց և սահմանում է դրա իրավասությունները.*
  29. իրականացնում է սույն օրենքով սահմանված այլ լիազորություններ:

**Հոդված 21. Բարձրագույն կրթության և գիտության համակարգում լիազոր մարմնի լիազորությունները**

1. Բարձրագույն կրթության և գիտության համակարգում լիազոր մարմինը՝

* 1. մշակում է բարձրագույն կրթության և գիտության համակարգի պետական քաղաքականությունը և համակարգի զարգացմանն ուղղված բարեփոխումների ծրագրերը, վերահսկում դրանց իրականացումը.
  2. իրականացնում է բարձրագույն կրթության և գիտության համակարգի մշտադիտարկում և գնահատում.
  3. սահմանում է բարձրագույն կրթության կազմակերպման հենքային պահանջները (*ստանդարտ)*.
  4. հաստատում է ըստ բարձրագույն կրթության կրթական ոլորտների՝ կրթական ծրագրերի (այդ թվում՝ ինտեգրված ծրագրով) ցանկը.
  5. հաստատում է բարձրագույն կրթության որակավորումների ոլորտային շրջանակները.
  6. *հաստատում է բարձրագույն կրթության օտարերկրյա որակավորումների գնահատման և ճանաչման կարգը.*
  7. հաստատում է ուսանողների տեղափոխության *(~~ներբուհական,~~ միջբուհական, օտարերկրյա բուհերից)* կարգը.
  8. բուհերի ուսումնական գործընթացի կազմակերպմանն աջակցելու նպատակով մշակում և հաստատում է խորհրդատվական բնույթի մեթոդաբանություններ, ուղեցույցներ, օրինակելի կարգեր, այդ թվում` ակադեմիական բարեվարքության օրինակելի կանոնակարգը.
  9. հաստատում է բուհի գործունեության արդյունքային ցուցանիշները.
  10. հաստատում է *բարձրագույն կրթության ոլորտում* Հայաստանի Հանրապետության պետական բյուջեով նախատեսված ծրագրերի և միջոցառումների իրականացման և ֆինանսավորման կարգերը, ֆինանսավորման գործակիցները, չափանիշները և նորմատիվները.
  11. հաստատում է բարձրագույն կրթության որակավորումների ազգային շրջանակում ներառված որակավորումների պետական գրանցամատյանի վարման կարգը.
  12. ինստիտուցիոնալ և ծրագրային հավատարմագրման պետական գրանցամտյնի վարման կարգը․
  13. հաստատում է բուհի կառավարման խորհրդում լիազոր մարմնի ղեկավարի կողմից առաջադրվող անդամության թեկնածուներին ներկայացվող ընդհանուր պահանջները.
  14. մշակում է *երրորդ մակարդակում ուսումնառության կազմակերպմանը ներկայացվող պահանջները*,
  15. *մշակում է**գիտական աստիճանաշնորհման և համապատասխան փաստաթղթով գիտական աստիճանի ամրագրման կարգը.*
  16. *կազմում և հաստատում է այն գիտական մասնագիտությունների (Որո՞նք են ուղղությունները) անվա­նացանկը, որոնցով շնորհվում են գիտական աստիճաններ և գիտական կոչումներ․*
  17. *մշակում և հաստատում է ատենախոսությունների արդյունքներն ու դրույթները հրապարակելու համար սահմանվող գիտական պարբերականների ցուցակում ընդգրկվելու չափանիշները. (Ամսագիրը ինքը պիտի սահմանի և որակի ձգտի) պետությունը կարող է ասել՝ ինքը ինչպիսիններից է ընդունում։*
  18. կազմակերպում է պետական բյուջետային ֆինանսավորման գործընթացը.
  19. աջակցում է գիտական արդյունքի առևտրայնացմանը և գործնական կիրառություններին, նորարարական գործունեության իրականացմանը.
  20. իրականացնում է օրենքով սահմանված այլ լիազորություններ:

2. Սույն հոդվածի 1-ին մասով սահմանված լիազորությունները, ինչպես նաև իր կանոնադրական գործառույթներն ապահովելու նպատակով կրթության և գիտության համակարգում լիազոր մարմինը կարող է ստեղծել հանձնաժողովներ, աշխատանքային խմբեր, մասնագիտական և խորհրդակցական մարմիններ` հաստատելով դրանց աշխատակարգը և անվանական կազմը։

**Հոդված 22. Գիտության համակարգում գիտության կոմիտեի լիազորությունները**

1. Գիտության համակարգում գիտության կոմիտեն՝

1. մասնակցում է գիտության բնագավառում Հայաստանի Հանրապետության պետական քաղաքականության մշակմանը.
2. մշակում և *օրենսդրությամբ սահմանված կարգով շրջանառում* է գիտության, այդ թվում՝ գիտական և գիտատեխնիկական փորձաքննության բնագավառի վերաբերյալ Հայաստանի Հանրապետության իրավական ակտերի նախագծեր.
3. մշակում է գիտության ոլորտի արդյունավետ կառավարման, այդ թվում՝ կառուցվածքային բարեփոխումների ծրագրեր, կազմակերպում դրանց իրականացումը.
4. մշակում է գիտության զարգացման հեռանկարային ու նպատակային, ինչպես նաև միջպետական համագործակցության շրջանակներում գիտական և գիտատեխնիկական ծրագրեր և կազմակերպում դրանց իրականացումը.
5. մշակում և իրականացնում է գիտական և գիտատեխնիկական ներուժի զարգացման ապահովմանն ու օգտագործման արդյունավետության բարձրացմանն ուղղված ծրագրեր, գիտական կադրերի պատրաստման նպատակով իրականացնում է ուսումնասիրություններ և ներկայացնում առաջարկություններ.
6. մշակում և իրականացնում է Հայաստանի Հանրապետության և օտարերկրյա պետությունների հայ գիտնականների ներուժի համախմբմանն ուղղված ծրագրեր.
7. մշակում է գիտության ոլորտի ենթակառուցվածքի և նյութատեխնիկական բազայի արդիականացմանը միտված, ինչպես նաև գիտական արդյունքի առևտրայնացման, տնտեսական շրջանառության մեջ ընդգրկման ու նորարարական գործունեության աջակցության ծրագրեր, հաստատում է ծրագրերի հրավերների փաթեթները.
8. կազմակերպում է գիտական դրամաշնորհային մրցույթներ, հաստատում է հրավերի փաթեթները և սահմանված կարգով հաստատում է մրցույթների արդյունքները.
9. մշակում և հաստատում է Հայաստանի Հանրապետության պետական բյուջեից ֆինանսավորվող և գիտության ոլորտում իրականացվող ծրագրերի մշտադիտարկման և արդյունավետության գնահատման մեթոդաբանությունը և կազմակերպում դրանց իրականացումը.
10. մշակում և հաստատում է գիտության ոլորտի պետական բյուջետային ֆինանսավորման հայտերի, պայմանագրերի, համաձայնագրերի և հաշվետվությունների ձևերը.
11. հաստատում է գիտության ոլորտում մրցանակների տրամադրման կարգը և տրամադրում է մրցանակներ գիտական և գիտատեխնիկական գործունեություն իրականացնող սուբյեկտներին.
12. օրենքով և այլ իրավական ակտերով սահմանված կարգով մշակում է համապատասխան վարչական, վիճակագրական հաշվետվությունների (հարցաթերթերի, տեղեկանքների և այլն) ձևաչափերը, ըստ դրանց՝ հավաքում է համապատասխան տեղեկություններ և ստացված տվյալների հիման վրա սահմանված կարգով վարում է վարչական վիճակագրական ռեգիստրներ.
13. կազմակերպում է ռազմատեխնիկական և իր լիազորության շրջանակում այլ ծրագրերի մշակումը և փորձաքննությունը, մասնակցում է դրանց իրականացման մոնիտորինգի (մշտադիտարկման) կազմակերպմանը` համապատասխան պետական կառավարման մարմինների հետ.
14. հաստատում է գիտության կառավարման տեղեկատվական համակարգի վարման կարգը, հավաքում է գիտական և գիտատեխնիկական արդյունքների վերաբերյալ տվյալներ, իրականացնում է գիտաչափական վերլուծություն, հաշվառման ամբողջական համակարգի ձևավորում և վարում.
15. իր իրավասության սահմաններում իրականացնում է գիտության ոլորտի պետական բյուջետային գործընթացը.
16. իրականացնում է գիտական միջոցառումների կազմակերպման համար ֆինանսական աջակցության ծրագրեր, հաստատում է հրավերների փաթեթները և ֆինանսավորման երաշխավորված միջոցառումների ցանկը.
17. իր իրավասության սահմաններում համագործակցում է օտարերկրյա պետությունների համապատասխան մարմինների հետ.
18. *մշակում և հաստատում է գիտական կազմակերպություններում ակադեմիական բարեվարքության կանոնակարգի մշակման մեթոդաբանական ուղեցույց․*
19. իրականացնում է օրենքով սահմանված այլ լիազորություններ:

2. Սույն հոդվածի 1-ին մասով սահմանված լիազորությունները, ինչպես նաև իր կանոնադրական գործառույթներն ապահովելու նպատակով գիտության կոմիտեն կարող է ստեղծել մասնագիտական փորձագիտական խորհուրդներ, մրցութային հանձնաժողովներ, աշխատանքային խմբեր, ինչպես նաև կարող է ձևավորել մասնագիտական և խորհրդակցական մարմիններ` հաստատելով դրանց աշխատակարգը և անվանական կազմը։

**ԳԼՈՒԽ 4**

**ԲՈՒՀԻ ԵՎ ԳԻՏԱԿԱՆ ԿԱԶՄԱԿԵՐՊՈՒԹՅԱՆ ՀԻՄՆԱԴՐՈՒՄԸ (ՍՏԵՂԾՈՒՄԸ), ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ, ԲՈՒՀԻ ԵՎ ԳԻՏԱԿԱՆ ԿԱԶՄԱԿԵՐՊՈՒԹՅԱՆ ԿԱՌԱՎԱՐՈՒՄԸ**

**Հոդված 23. Բուհի և գիտական կազմակերպության հիմնադրումը (ստեղծումը), վերակազմակերպումը և լուծարումը**

1. Բուհը և գիտական կազմակերպությունն ստեղծվում, վերակազմակերպվում և լուծարվում են օրենսդրությամբ սահմանված կարգով:

2. Բուհը և գիտական կազմակերպությունն ստեղծվում են հիմնադրի որոշմամբ:

3. Բուհը և գիտական կազմակերպությունն ստեղծված են համարվում օրենքով սահմանված կարգով պետական գրանցման պահից:

**Հոդված 24. Բուհի կառավարումը և կառավարման մարմինները**

1. Բուհի կառավարման մարմիններն են`

1) կառավարման խորհուրդը (հոգաբարձուների խորհուրդը).

2) ակադեմիական խորհուրդը (գիտական խորհուրդը).

3) կառավարման գործադիր մարմինը` ռեկտորը (տնօրենը, պետը):

2. Բուհի կառավարումն իրականացվում է սույն օրենքով, տվյալ կազմակերպական-իրավական ձևի իրավաբանական անձի գործունեությունը կարգավորող օրենքով, այլ օրենքներով, իրավական ակտերով և բուհի կանոնադրությամբ:

**Հոդված 25. Գիտական կազմակերպության կառավարումը և կառավարման**

**մարմինները**

1. Գիտական կազմակերպության մարմիններն են՝

1) գիտական խորհուրդը.

2) կառավարման գործադիր մարմինը` տնօրենը:

2. Գիտական կազմակերպության գիտական և գիտատեխնիկական գործունեությունը համակարգում է գիտական խորհուրդը:

3. Գիտական կազմակերպությունը կարող է ունենալ կոլեգիալ կառավարման մարմին՝ խորհուրդ, որի լիազորությունների ժամկետը և կազմի ձևավորվումը սահմանվում են կազմակերպության կանոնադրությամբ:

4. Հայաստանի Հանրապետության գիտությունների ազգային ակադեմիայի համակարգի գիտական կազմակերպությունների կառավարման առանձնահատկությունները սահմանվում են Հայաստանի Հանրապետության գիտությունների ազգային ակադեմիայի կանոնադրությամբ:

5. *Հանրային* գիտական կազմակերպության ընթացիկ գործունեության ղեկավարումն իրականացնում է կառավարման գործադիր մարմինը՝ տնօրենը:

6. *Հանրային* գիտական կազմակերպության տնօրենի պաշտոնում կարող է ընտրվել Հայաստանի Հանրապետության այն քաղաքացին, որն ունի կազմակերպության գիտական գործունեության ուղղությամբ գիտական աստիճան և բարձրագույն կրթության կամ գիտության ոլորտի առնվազն 10 տարվա աշխատանքային փորձ:

7. *Հանրային* գիտական կազմակերպության տնօրենի պաշտոնում ընտրված անձի լիազորությունները դադարեցվում են իրավասու մարմնի որոշմամբ, եթե լրացել է նրա 65 տարին:

8. Հանրային գիտական կազմակերպության տնօրեն ընտրվում է սույն օրենքով և կազմակերպության կանոնադրությամբ սահմանված բաց մրցույթի կարգով՝ գաղտնի քվեարկությամբ, հինգ տարի ժամկետով, որի հետ իրավասու մարմինը կնքում է աշխատանքային պայամանգիր: Նույն անձը չի կարող ավելի քան երկու անգամ անընդմեջ նույն կազմակերպությունում ընտրվել տնօրենի պաշտոնում, այդ թվում՝ գիտական կազմակերպության կազմակերպական-իրավական ձևի փոփոխության դեպքում:

9. Գիտական կազմակերպության տնօրենի ներկայացրած՝ գիտական կազմակերպության գործունեության տարեկան հաշվետվությունը կամ զարգացման հնգամյա ռազմավարությունը երկու անգամ անընդմեջ *հիմնավոր պատճառներով* չընդունվելու դեպքում տնօրենի հետ կնքված աշխատանքային պայմանագիրը լուծվում է:

10. Գիտական կազմակերպության կառավարման կարգը, գիտական խորհրդի ձևավորման կարգը, անդամների քանակը, աշխատակարգը և լիազորությունները սահմանվում են կազմակերպության կանոնադրությամբ:

11. Գիտական կազմակերպության կանոնադրությունը հաստատվում, դրանում փոփոխություններ և լրացումներ կատարվում են օրենսդրությամբ սահմանված կարգով:

12. Նոր ստեղծվող կամ վերակազմավորման, բաժանման, միաձուլման ձևով վերակազմակերպվող գիտական կազմակերպությունում մինչև *սահմանված կարգով տնօրենի ընտրությունը* համապատասխան ոլորտի լիազոր մարմնի ղեկավարը նշանակում է տնօրենի պաշտոնակատար մեկ տարուց ոչ ավելի ժամկետով:

**Հոդված 26. Հայաստանի Հանրապետության գիտությունների ազգային ակադեմիան**

1. Հայաստանի Հանրապետության գիտությունների ազգային ակադեմիան (այսուհետ՝ Ակադեմիա) Հայաստանի Հանրապետության հիմնադրած ինքնակառավարվող ոչ առևտրային կազմակերպություն է, որն իր կազմում միավորում է Ակադեմիայի անդամներին, Ակադեմիայի բաժանմունքները, Ակադեմիայի աշխատակազմը և Ակադեմիայի համակարգի կազմակերպությունները:

2. Ակադեմիայի գործառույթներից են գիտության զարգացման և գիտական ու գիտատեխնիկական գործունեության արդյունքների ներդրման, ինչպես նաև պետության տնտեսական, սոցիալական և մշակութային զարգացման ուղղությամբ համապատասխան ոլորտի պետական քաղաքականություն մշակող և իրականացնող մարմիններին Հայաստանի Հանրապետության օրենքներով և Ակադեմիայի կանոնադրությամբ սահմանված կարգով մասնագիտական և փորձագիտական խորհրդատվության տրամադրումը:

3. Ակադեմիայի կանոնադրությունը, համակարգում ներառված կազմակերպությունների ցանկը և դրանց կանոնադրությունները հաստատում է Հայաստանի Հանրապետության կառավարությունը:

4. Ակադեմիան իր կանոնադրությամբ սահմանված կարգով ձևավորում է կառավարման խորհուրդ` ներառելով ակադեմիայից և կրթության և գիտության ոլորտի լիազոր մարմնից առաջադրված ներկայացուցիչներ, որի միջոցով իրականացնում է իր համակարգի կազմակերպությունների ընդհանուր կառավարումը, այդ թվում՝ կազմակերպության կանոնադրությամբ սահմանված կարգով իրականացնում է դրանց կառավարման մարմինների ձևավորումը և լիազորությունների վաղաժամկետ դադարեցումը:

5. Ակադեմիայի կառավարման և գործունեության առանձնահատկությունները, Ակադեմիայի անդամների ընտրության կարգը, նրանց իրավունքներն ու պարտականությունները, առավելագույն թիվը և ներկայացրած բնագավառները սահմանվում են Ակադեմիայի կանոնադրությամբ:

6. Ակադեմիայի ղեկավար կազմում ընտրված անձի լիազորությունները դադարեցվում են իրավասու մարմնի որոշմամբ, եթե լրացել է նրա 75 տարին:

**Հոդված 27. Հանրային բուհի կառավարման խորհրդի ձևավորումը**

1. Հանրային բուհի կառավարման խորհուրդը մշտապես գործող մարմին է, որի յուրաքանչյուր անդամի լիազորությունների ժամկետը հինգ տարի է, եթե սույն օրենքով կամ կանոնադրությամբ սահմանված հիմքերով *և կարգով* տվյալ անդամի *կամ կառավարման խորհրդի* լիազորությունները ավելի վաղ չեն դադարեցվել։ Խորհրդի անվանական կազմը հաստատում է համապատասխան լիազոր մարմնի ղեկավարը *խորհրդի անդամներին և նրանց առաջադրմանը ներկայացվող սույն օրենքով նախատեսված պայմաններին համապատասխանության դեպքում:*

2. Հանրային բուհի կառավարման խորհուրդը բաղկացած է *տասներկու* անդամից:

3. Հանրային բուհի կառավարման խորհուրդը ձևավորվում է հետևյալ համամասնությամբ.

1) *վեցին* առաջադրում է բուհի ակադեմիական խորհուրդը՝ սահմանելով նրանց ներկայացվող պահանջները, առաջադրման և *լիազորությունների վաղաժամկետ դադարեցման* կարգը.

2) *վեցին* նշանակում է համապատասխան լիազոր մարմնի ղեկավարը։

*4. Կառավարման խորհրդի անդամներին սույն հոդվածի 5-րդ մասով սահմանված ժամկետում չառաջադրելու դեպքում, համապատասխան լիազոր մարմնի ղեկավարը կառավարման խորհրդի բնականոն գործունեությունն ապահովելու համար նշանակում է խորհրդի ժամանակավոր անդամներ՝ մինչև սահմանված կարգով կառավարման խորհրդի անդամների համալրումը։ Ժամանակավոր անդամների լիազորությունները դադարում են նոր անդամների համալրման պահից։ Ժամանակավոր անդամներով համալրված խորհուրդն իրավասու է իրականացնելու սույն օրենքով կառավարման խորհրդին վերապահված լիազորությունները, բացառությամբ սույն օրենքի 30-րդ հոդվածի 1-ին մասի 4-րդ, 5-րդ և 14-րդ կետով նախատեսված լիազորությ*ուններ*ի:*

5. Հանրային բուհի կառավարման խորհրդի գործող անդամի լիազորությունների ժամկետի ավարտից առնվազն մեկ ամիս առաջ, իսկ խորհրդի անդամի *կամ կառավարման խորհրդի* լիազորությունները վաղաժամկետ դադարելու դեպքում դադարման օրվանից հետո՝ *տասն* աշխատանքային օրվա ընթացքում, կառավարման խորհրդի նախագահը կամ նրան փոխարինող անձն այդ մասին գրավոր տեղեկացնում է բուհի ակադեմիական խորհրդի նախագահին և համապատասխան լիազոր մարմնի ղեկավարին՝ 15-օրյա ժամկետում *նոր անդամների առաջադրման նպատակով։*

6. Կառավարման խորհրդի անդամի թափուր տեղի համալրումը համապատասխան լիազոր մարմնի ղեկավարը կատարում է խորհրդի անդամի լիազորությունների դադարման *մասին տեղեկացումը ստանալուց կամ բուհի ակադեմիական խորհրդի նախագահի կողմից նոր անդամների թեկնածությունները ներկայացնելուց հետո՝ 15 աշխատանքային օրվա ընթացքում։*

**Հոդված 28. Բուհի կառավարման խորհրդի նախագահը և անդամները**

1. Կառավարման խորհրդի անդամները գործունեությունն իրականացնում են հասարակական հիմունքներով:

2. Կառավարման խորհրդի անդամներն իրավունք ունեն փոխհատուցում ստանալու այն ծախսերի դիմաց, որոնք կապված են կառավարման խորհրդի անդամի պարտականությունների կատարման հետ: Հատուցվող ծախսերի չափը և փոխհատուցման կարգը սահմանում է կառավարման խորհուրդը:

3. Կառավարման խորհրդի նախագահին իրենց կազմից ընտրում են խորհրդի անդամները՝ նիստին ներկա անդամների պարզ մեծամասնությամբ:

4. Կառավարման խորհրդի նախագահ չի կարող ընտրվել բուհի ուսանողը կամ աշխատակիցը:

5. Կառավարման խորհրդի նախագահը՝

1) կազմակերպում է խորհրդի աշխատանքները.

2) գումարում է խորհրդի նիստերը և նախագահում է դրանք.

3) կազմակերպում է նիստերի արձանագրության վարումը.

4) *աշխատանքային պայմանագիր է կնքում ռեկտորի հետ.*

5) իրականացնում է բուհի կանոնադրությամբ նախատեսված այլ լիազորություններ:

6. Կառավարման խորհրդի անդամ չի կարող լինել այն անձը, որը՝

1) դատապարտվել է դատարանի` օրինական ուժի մեջ մտած դատավճռի հիման վրա և դատվածությունը սահմանված կարգով հանված կամ մարված չէ.

2) դատարանի՝ օրինական ուժի մեջ մտած վճռով ճանաչվել է անգործունակ կամ սահմանափակ գործունակ.

3) որևէ կուսակցության ղեկավար մարմնի անդամ է.

4) տվյալ բուհում զբաղեցնում է վարչական պաշտոն.

5) տվյալ բուհի ակադեմիական խորհրդի անդամ է:

**Հոդված 29. Հանրային բուհի կառավարման խորհրդի անդամի լիազորությունների դադարումը և դադարեցումը**

1. Հանրային բուհի կառավարման խորհրդի անդամի լիազորությունները դադարում են հետևյալ դեպքերում.

1) նրա մահվան.

2) նրան անգործունակ, սահմանափակ գործունակ, անհայտ բացակայող կամ մահացած ճանաչելու վերաբերյալ դատարանի վճիռն օրինական ուժի մեջ մտնելու.

3) լիազորությունների ժամկետն ավարտվելու:

2. Հանրային բուհի կառավարման խորհրդի անդամի լիազորությունները դադարեցվում են հետևյալ դեպքերում.

1) կառավարման խորհրդի անդամի պաշտոնի հետ անհամատեղելի պաշտոն զբաղեցնելու.

2) որևէ կուսակցության ղեկավար մարմնի անդամ դառնալու.

3) տվյալ բուհի ակադեմիական խորհրդի անդամ դառնալու.

4) տարվա ընթացքում կառավարման խորհրդի նիստերին անհարգելի պատճառով առնվազն երկու անգամ չմասնակցելու.

5) նրան նշանակած կամ ընտրած մարմնի կողմից նրան կառավարման խորհրդի անդամի պաշտոնից վաղաժամկետ ազատելու *կամ կառավարման խորհրդի՝* *սույն օրենքով նախատեսված դեպքերում լիազորությունները դադարեցնելու*․

6) նրա նկատմամբ կայացված մեղադրական դատավճիռն օրինական ուժի մեջ մտնելու.

7) այդ մասին դիմում ներկայացնելու:

3. Կառավարման խորհրդի անդամի լիազորությունները դադարում են համապատասխան հիմքը առաջանալու օրը, որի մասին հայտարարությունը հրապարակվում է բուհի կայքում:

**Հոդված 30. Հանրային բուհի կառավարման խորհրդի լիազորությունները**

1. Բուհի կառավարման խորհուրդը՝

1) հաստատում է իր աշխատակարգը.

2) ընտրում է բուհի կառավարման խորհրդի նախագահին և խորհրդի քարտուղարին.

3) հաստատում է ռեկտորի *թեկնածուների* ընտրության կանոնակարգը.

4) կազմակերպում է բուհի *ռեկտորի /թեկածուների/ ընտրության գործընթացը,*

5) *որոշում է կայացնում օրենքով սահմանված հիմքերի առկայության դեպքում ռեկտորի լիազորությունները վաղաժամկետ դադարեցնելու վերաբերյալ․*

6) քննարկում և սահմանված կարգով որոշում է կայացնում ռեկտորի ներկայացրած՝ բուհի զարգացման ռազմավարական ծրագիրը հաստատելու մասին.

7) քննարկում և սահմանված կարգով որոշում է կայացնում ռեկտորի ներկայացրած՝ բուհի գործունեության տարեկան ծրագիրը, բուհի տարեկան բյուջեն ու դրա փոփոխությունները հաստատելու մասին.

8) ռեկտորի ներկայացմամբ քննարկում է բուհի գործունեության տարեկան ծրագրի, բուհի տարեկան բյուջեի կատարման վերաբերյալ հաշվետվությունները և սահմանված կարգով որոշում է կայացնում դրանց վերաբերյալ.

9) ռեկտորի ներկայացրած՝ բուհի գործունեության և զարգացման ծրագրի կատարման տարեկան հաշվետվությունը կառավարման խորհրդի կողմից երկու անգամ անընդմեջ *հիմնավոր պատճառներով* չընդունվելու դեպքում քննարկում և քվեարկում է ռեկտորին **անվստահություն** հայտնելու հարցը.

10) քննարկում և հավանություն է տալիս ռեկտորի առաջարկությանը բուհի կանոնադրությամբ սահմանված խոշոր գործարքների վերաբերյալ.

11) քննարկում և սահմանված կարգով որոշում է կայացնում տնտեսական ընկերություններ ստեղծելու կամ դրանց մասնակցելու, ինչպես նաև մասնաճյուղեր և հիմնարկներ ստեղծելու ու դրանց կանոնադրությունները հաստատելու մասին.

12) քննարկում և սահմանված կարգով որոշում է կայացնում կառուցվածքային միավորներ ստեղծելու, վերակազմակերպելու և լուծարելու մասին.

13) հաստատում է ֆինանսական աուդիտ իրականացնող անձի ընտրությունը.

14) փոփոխություններ և լրացումներ է կատարում բուհի կանոնադրության մեջ, բացառությամբ օրենսդրությամբ նախատեսված դեպքերի.

15) որոշում է կայացնում կառավարման խորհրդի անդամների լիազորությունների վաղաժամկետ դադարեցման մասին՝ սույն օրենքի **29-**րդ հոդվածի *2-րդ մասով* սահմանված հիմքերով.

16) կասեցնում կամ անվավեր է ճանաչում ռեկտորի՝ օրենսդրությանը և բուհի կանոնադրությանը հակասող հրամանները, հրահանգները, կարգադրությունները և հանձնարարականները.

17) վերահսկում է իր որոշումների կատարման ընթացքը.

18) քննարկում և սահմանված կարգով որոշում է կայացնում բուհի կառուցվածքը հաստատելու մասին.

19) քննարկում և սահմանված կարգով որոշում է կայացնում բուհի հաստիքացուցակը հաստատելու մասին.

20) քննարկում և սահմանված կարգով հաստատում է ըստ կրթական ծրագրերի ուսման վարձերի չափերը.

21) իրականացնում է օրենքով, բուհի կանոնադրությամբ նախատեսված այլ լիազորություններ:

2. Հանրային բուհի կառավարման խորհրդի նախագահի և անդամների իրավունքներն ու պարտականությունները սահմանվում են բուհի կանոնադրությամբ:

3. Կառավարման խորհուրդը կարող է ունենալ ոլորտային հանձնաժողովներ, որոնց ստեղծման և գործունեության կարգը սահմանում է կառավարման խորհուրդը: Ոլորտային հանձնաժողովների որոշումները կրում են խորհրդատվական բնույթ։

**Հոդված 31. Բուհի ակադեմիական խորհուրդը**

1. Ակադեմիական խորհուրդը բուհի ուսումնամեթոդական, գիտական և գիտատեխնիկական գործունեության կառավարման մարմինն է:

2. Ակադեմիական խորհուրդը ձևավորվում և գործում է հինգ տարի ժամկետով՝ սույն օրենքին և բուհի կանոնադրությանը համապատասխան:

3. Ակադեմիական խորհրդի անդամների թիվը սահմանվում է բուհի կանոնադրությամբ:

4. Ակադեմիական խորհրդի կազմում ի պաշտոնե մտնում են ռեկտորը, որը ակադեմիական խորհրդի նախագահն է, պրոռեկտորները, մասնաճյուղերի ղեկավարները, բուհի կառուցվածքային միավորների ղեկավարներ, ակադեմիական կազմի *(ակադեմիական խորհրդի անդամների ընդհանուր թվի առնվազն 50%-ը)* ներկայացուցիչներ, ինչպես նաև ուսանողական համակազմի ներկայացուցիչներ (կազմում են ակադեմիական խորհրդի անդամների ընդհանուր թվի մինչև 25%-ը) ու ընտրովի այլ անդամներ` բուհի սահմանած կարգով:

5. Բուհի ակադեմիական խորհուրդը՝

1) հաստատում է իր աշխատակարգը.

2) քննարկում է բուհում կրթության և գիտության զարգացման ուղղությունները և խնդիրները, մասնավորապես ուսումնական գործընթացին, գիտական հետազոտությունների հիմնական ուղղություններին ու ծրագրերին, գիտական կադրերի պատրաստմանը, միջազգային գիտակրթական համագործակցությանը վերաբերող հարցերը և ընդունում դրանց վերաբերյալ որոշումներ.

3) ներկայացնում է առաջարկություններ կառավարման խորհուրդ՝ կառուցվածքային միավորներ ստեղծելու, վերակազմակերպելու և լուծարելու մասին ու հաստատում դրանց կանոնադրությունները կամ կանոնակարգերը.

4) ներկայացնում է առաջարկություններ բուհի կանոնադրության փոփոխությունների և լրացումների, կառուցվածքի և հաստիքացուցակի մասին.

5) քննարկում և սահմանված կարգով հաստատում է կրթական ծրագրերը (այդ թվում՝ կլինիկական ռեզիդենտուրայի).

6) քննարկում և սահմանված կարգով հաստատում է հետազոտական և գիտամեթոդական աշխատանքների արդյունքների մասին հաշվետվությունները.

7) ընդունում է որոշում նոր կրթական ծրագրեր ստեղծելու և իրականացնելու մասին.

8) ընդունում է պատվավոր կոչումներ շնորհելու և մրցանակներ տալու մասին որոշումներ.

9) քննարկում և հաստատում է բուհի դեկանների, ամբիոնների վարիչների ու ակադեմիական կազմի ընտրության կանոնակարգերը.

10) քննարկում և հաստատում է բուհի ներքին կարգապահական կանոնները.

11) քննարկում և հաստատում է ակադեմիական բարեվարքության կանոնակարգը.

12) քննարկում և հաստատում է բուհի ուսանողների, ակադեմիական և վարչական կազմի ակադեմիական շարժունության կարգը.

13) քննարկում և հաստատում է բուհի կանոնադրությամբ նախատեսված ու բուհի գործունեությունը կանոնակարգող ներքին իրավական ակտերը և ուսումնական գործընթացի կազմակերպումը (այդ թվում՝լրիվ կամ մասնակի բեռնվածությամբ ուսումնառության) կանոնակարգող ներքին կանոնակարգեր, կարգեր, ընթացակարգեր, ուղեցույցներ և այլ փաստաթղթեր.

14) քննարկում և հաստատում է բուհի կողմից ուսանողներին տրամադրվող կրթաթոշակների (այդ թվում՝ միջբուհական պայմանագրերով օտարերկրյա քաղաքացիներին) և ուսանողական նպաստների տրամադրման, ինչպես նաև ուսանողական ֆինանսական խրախուսման կարգը, պահանջները և չափանիշները.

15) իրականացնում է բուհի կանոնադրությունից բխող ուսումնական, մեթոդական, գիտական և գիտատեխնիկական գործունեության հետ կապված այլ գործառույթներ:

6. Ակադեմիական խորհուրդը կարող է ունենալ մշտական և ժամանակավոր հանձնաժողովներ, որոնց ստեղծման և գործունեության կարգը սահմանվում է ակադեմիական խորհրդի որոշմամբ:

**Հոդված 32. Հանրային բուհի ռեկտորը**

1. Հանրային բուհի ընթացիկ գործունեության ղեկավարումն իրականացնում է կառավարման գործադիր մարմինը՝ ռեկտորը:

2. Հանրային բուհի ռեկտորի (այդ թվում՝ մասնաճյուղի տնօրենի) պաշտոնի կարող է հավակնել այն անձը, որն ունի *գիտական աստիճան և առնվազն հինգ տարվա ակադեմիական կամ գիտական և գիտատեխնիկական գործունեության ստաժ։* Ռեկտորի թեկնածուին ներկայացվող լրացուցիչ պահանջները սահմանվում են բուհի կանոնադրությամբ։

3.  Հանրային բուհի ռեկտորի (մասնաճյուղի տնօրենի) պաշտոնում մինչև 65 տարին լրանալն *ընտրված անձը* շարունակում է պաշտոնավարել մինչև իր աշխատանքային պայմանագրի ժամկետի ավարտը, բայց ոչ ավելի, քան 70 տարին լրանալը։ *Նույն անձը չի կարող ավելի քան երկու անգամ անընդմեջ նույն բուհում նշանակվել ռեկտորի կամ մասնաճյուղի տնօրենի պաշտոնում, այդ թվում՝ բուհի կազմակերպական-իրավական ձևի փոփոխության դեպքում։*

*4. Հանրային բուհի ռեկտորն ընտրվում է կառավարման խորհրդի կողմից: Հայտարարված մրցույթի արդյունքում ընտրված է համարվում այն թկնածուն, որը փակ գաղտնի քվեարկության արդյունքում ստացել է խորհրդի անդամների ընդհանուր թվի կեսից ավելի ձայներ:*

*5.Եթե հայտարարված մրցույթի առաջին քվեարկության արդյունքում բուհի ռեկտոր չի ընտրվում, ապա*

1. *մեկ թեկնածուի դեպքում հայտարարվում է նոր մրցույթ,*

*2) մեկից ավելի թեկնածուների դեպքում՝ ռեկտորի բոլոր թկնածուների մասնակցությամբ անցկացվում է երկրորդ՝ ընտրանքային կարգով վարկանիշային քվեարկություն, որում խորհրդի յուրաքանչյուր անդամ իրավունք ունի քվեարկելու մեկից ավելի թեկնածուների օգտին:*

*6.Սույն հոդվածի 5-րդ մասի 2-րդ կետով նախատեսված քվեարկության արդյունքում՝ խորհրդի որոշմամբ համապատասխան լիազոր մարմնի ղեկավարի ընտրությանն է առաջադրվում ընտրանքային փուլին մասնակցած և փակ գաղտնի քվեարկության արդյունքում խորհրդի անդամների ընդհանուր թվի կեսից ավելի կողմ ձայներ ստացած մինչև երեք թեկնածու:*

*7.Համապատասխան լիազոր մարմնի ղեկավարն այդ կազմից մեկին ներկայացնում է հոգաբարձուների խորհրդի նախագահին՝ կնքելու աշխատանքային պայմանագիր՝ 5 տարի ժամկետով։*

8. Հանրային բուհի մասնաճյուղի տնօրենին նշանակում է տվյալ բուհի ռեկտորը՝ հինգ տարի ժամկետով։

9. Հանրային բուհի ռեկտորը (մասնաճյուղի տնօրենը) իր պաշտոնավարման ընթացքում չի կարող լինել որևէ կուսակցության ղեկավար մարմնի անդամ, կուսակցության անունից ունենալ ելույթներ, պարտավոր է դրսևորել քաղաքական զսպվածություն և չեզոքություն:

10. Ռեկտորի լիազորությունների ժամկետի ավարտից ոչ շուտ, քան երեք և ոչ ուշ, քան երկու ամիս առաջ հայտարարվում է ռեկտորի *ընտրության մրցույթ:* Նոր ռեկտորն ստանձնում է իր պարտականությունների կատարումը բուհի գործող ռեկտորի լիազորությունների ժամկետի ավարտին կամ այլ հիմքով հաստիքը թափուր մնալուց հետո *ընտրությանը* հաջորդող օրվանից:

11. Ռեկտորի թափուր հաստիք առաջանալու դեպքում կառավարման խորհուրդը հայտարարում է բաց մրցույթ՝ համապատասխան հիմքը առաջանալու օրվանից ոչ ուշ, քան տասն աշխատանքային օրվա ընթացքում։ Ռեկտորի թափուր հաստիք առաջանալու դեպքում մինչև սույն օրենքով և բուհի կանոնադրությամբ սահմանված կարգով ռեկտորի ընտրությունը ռեկտորի պարտականությունների կատարումը կառավարման խորհրդի որոշմամբ դրվում է պրոռեկտորներից մեկի վրա կամ անհնարինության դեպքում՝ այլ անձի, ով *համապատասխանում է ռեկտորին ներկայացվող պահանջներին:*

*12. Եթե սույն օրենքով սահմանված կարգով երկու անգամ անընդմեջ ռեկտոր կամ ռեկտորի թեկնածուներ չեն ընտրվում և կառավարման խորհուրդը չի նշանակում ռեկտորի պարտականությունները կատարող (ռեկտորի պարտականությունները կատարողի բացակայության դեպքում), ապա կառավարման խորհրդի լիազորությունները համարվում են դադարեցված:*

*13. Սույն հոդվածի 12-րդ մասով նախատեսված դեպքում կրթության ոլորտի պետական լիազոր մարմնի ղեկավարը ձևավորում է 3 անդամից կազմված ժամանակավոր խորհուրդ, որը նշանակում է ռեկտորի ժամանակավոր պաշտոնակատար մինչև մեկ տարի ժամկետով:*

*14. Ժամանակավոր խորհուրդը պարտավոր է քայլեր ձեռնարկել սույն օրենքով սահմանված կարգով կառավարման խորհրդի կազմի ձևավորման ուղղությամբ:*

*15. Ժամանակավոր խորհուրդն իրավասու է իրականացնելու սույն օրենքով կառավարման խորհրդին վերապահված ընթացիկ լիազորությունները, բացառությամբ սույն օրենքի 30-րդ հոդվածի 1-ին մասի 4-րդ կետով նախատեսված լիազորության:*

16. Ռեկտորը՝

1) բուհի կանոնադրությամբ սահմանված կարգով տնօրինում է բուհի գույքը (այդ թվում՝ ֆինանսական միջոցները) և կնքում գործարքներ բուհի անունից.

2) ներկայացնում է բուհը Հայաստանի Հանրապետությունում և օտարերկրյա պետություններում.

3) բուհի անունից հանդես է գալիս առանց լիազորագրի և տալիս է բուհի անունից հանդես գալու լիազորագրեր.

4) ձևավորում է ռեկտորին կից խորհրդատվական մարմիններ, սահմանում դրանց կազմն ու լիազորությունները.

5) ակադեմիական խորհրդի հաստատմանն է ներկայացնում բուհի կառուցվածքային միավորների կանոնադրությունները (այդ թվում` օրինակելի).

6) աշխատանքի է նշանակում և աշխատանքից ազատում բուհի աշխատողներին.

7) իր իրավասության սահմաններում արձակում է հրամաններ, հրահանգներ, տալիս է հանձնարարականներ և վերահսկում դրանց կատարումը.

8) աշխատողների նկատմամբ կիրառում է խրախուսանքի և կարգապահական պատասխանատվության միջոցներ.

9) կառավարման խորհրդի հաստատմանն է ներկայացնում բուհի հաստիքացուցակը և կառուցվածքը.

10) ապահովում է բուհի բնականոն գործունեությունը.

11) ապահովում է բուհի գույքի և ֆինանսական միջոցների արդյունավետ կառավարումը.

12) կառավարման խորհրդի կողմից հաստատվելուց հետո մինչև ընթացիկ տարվա մայիսի 1-ը բուհի կայքում հրապարակում է բուհի նախորդ տարվա ֆինանսական հաշվետվությունը.

13) մինչև հաշվետու տարվան հաջորդող հուլիսի 1-ը բուհի կայքում հրապարակում է տարեկան աուդիտի եզրակացությունը.

14) ապահովում է բուհի ֆինանսական հաշվետվողականության պահանջների կատարումը.

15) ակադեմիական խորհուրդ է ներկայացնում բուհի ռազմավարական ծրագիրը և գործունեության մասին տարեկան հաշվետվությունը.

16) կառավարման խորհրդի հաստատմանն է ներկայացնում բուհի ռազմավարական ծրագիրը և գործունեության մասին տարեկան հաշվետվությունը.

17) իրականացնում է սույն օրենքով, բուհի կանոնադրությամբ և աշխատանքային պայմանագրով նախատեսված այլ գործառույթներ:

17. Բուհի պրոռեկտորներին (մասնաճյուղի տնօրենի տեղակալներին) նշանակում է ռեկտորը (մասնաճյուղի տնօրենը) և նրանց հետ կնքում է աշխատանքային պայմանագիր՝ օրենսդրությամբ սահմանված կարգով:

18. Ռեկտոր (մասնաճյուղի տնօրեն) չի կարող նշանակվել այն անձը, որը՝

1) որևէ կուսակցության ղեկավար մարմնի անդամ է կամ զբաղեցնում է քաղաքական պաշտոն.

2) դատապարտվել է դատարանի` օրինական ուժի մեջ մտած դատավճռի հիման վրա, և դատվածությունը սահմանված կարգով հանված կամ մարված չէ.

3) դատարանի՝ օրինական ուժի մեջ մտած վճռով ճանաչվել է անգործունակ կամ սահմանափակ գործունակ:

19. Նոր ստեղծվող կամ վերակազմավորման, բաժանման, միաձուլման ձևով վերակազմակերպվող բուհում մինչև կառավարման խորհրդի ձևավորումը համապատասխան ոլորտի լիազոր մարմնի ղեկավարը մինչև մեկ տարի ժամկետով նշանակում է ռեկտորի պաշտոնակատար, որը համապատասխանում է սույն օրենքով ռեկտորին ներկայացվող պահանջներին, բացառությամբ սույն օրենքի 40-րդ հոդվածի 17-րդ մասով նախատեսված դեպքերի:

**ԳԼՈՒԽ 5**

**ԲԱՐՁՐԱԳՈՒՅՆ ԿՐԹՈՒԹՅԱՆ ԵՎԳԻՏՈՒԹՅԱՆ ՀԱՄԱԿԱՐԳԻ ՖԻՆԱՆՍԱՎՈՐՈՒՄԸ**

**Հոդված 33. Բարձրագույն կրթության և գիտության համակարգի ֆինանսավորումը**

1. Բարձրագույն կրթության և գիտության համակարգի ֆինանսավորման աղբյուրներն են՝

1) Հայաստանի Հանրապետության պետական բյուջեից ստացված ֆինանսավորումը.

2) *այլ աղբյուրներից ստացված միջոցները (դրամաշնորհներ, ֆիզիկական և իրավաբանական անձանց նվիրատվությունները և նվիրաբերությունները, այդ թվում՝ օտարերկրյա քաղաքացիների, միջազգային կազմակերպությունների, այլ պետություններից ստացված ֆինանսավորում).*

3) վճարովի ուսուցման ծառայություններից ստացված եկամուտները.

4) ձեռնարկատիրական գործունեությունից ստացված միջոցները.

5) վարկային միջոցները.

6) գիտական արդյունքի ներդրումից և իրացումից գոյացած միջոցները.

7) օրենքով չարգելված այլ աղբյուրներից ստացված միջոցները:

*Բուհում ձևավորվում է անձեռնմխելի դրամագլուխ, որին կարող է մասնակցություն ունենալ նաև պետությունը:*

2. Բուհերը Հայաստանի Հանրապետության պետական բյուջեից կարող են ֆինանսավորվել հետևյալ ձևերով.

1) ինստիտուցիոնալ ֆինանսավորում, որը հատկացվում է հանրային բուհերին ենթակառուցվածքների զարգացման, ինչպես նաև կրթության որակի բարելավման նպատակով, և կախված չէ բուհին տրամադրվող պետական կրթաթոշակների թվից: Ինստիտուցիոնալ ֆինանսավորման հիմք են նաև բուհի գործունեության արդյունքային ցուցանիշները.

2) կրթաթոշակների տրամադրում՝ կրթաթոշակի ձևով ուսման վարձի լրիվ կամ մասնակի փոխհատուցում բուհ ընդունելության արդյունքների կամ ուսումնառության ընթացքում ցուցաբերած առաջադիմության հիմքով այն ուսանողներին, որոնք բավարարում են կրթաթոշակի ստացման սահմանված պահանջները և չափանիշները կամ օրենսդրությամբ սահմանված կարգով նպատակային ուսումնառության համար կնքել են համապատասխան պայմանագիր.

3) ուսանողական նպաստների տրամադրում՝ նպաստի ձևով ուսման վարձի փոխհատուցում սոցիալապես խոցելի կամ այլ առանձին խմբերի այն ուսանողներին, որոնք բավարարում են նպաստի ստացման սահմանված պահանջները և չափանիշները.

4) ուսանողական ֆինանսական խրախուսում՝ ուսուցման հետ կապված այլ ծախսերի կամ ակադեմիական և հետազոտական ձեռքբերումների համար լավագույն ուսանողների ֆինանսական աջակցություն, որոնք բավարարում են ֆինանսական խրախուսման սահմանված պահանջները և չափանիշները.

5) մրցակցային ֆինանսավորում, որը տրամադրվում է բուհի զարգացմանն ուղղված նորարարական-նպատակային ծրագրերի ֆինանսավորմանը՝ մրցութային հիմունքներով.

6) նպատակային ֆինանսավորում՝ պետության կողմից որոշակի միջոցառումների իրականացման համար տրամադրվող ֆինանսավորում:

3. Գիտական և գիտատեխնիկական գործունեության պետական բյուջետային ֆինանսավորման ձևերն են՝ բազային, գիտական նպատակային և գիտական դրամաշնորհային.

1) բազային ֆինանսավորումը հատկացվում է հանրային բուհերին և հանրային գիտական կազմակերպություններին` հիմնարար և կիրառական հետազոտությունների, ինչպես նաև փորձարարական մշակումների իրականացման, գիտական և գիտատեխնիկական գործունեության ենթակառուցվածքի պահպանման ու զարգացման, ազգային արժեք ներկայացնող գիտական ենթակառուցվածքների պահպանման ու զարգացման և գիտական կադրերի պատրաստման նպատակներով.

2) գիտական նպատակային ֆինանսավորումն իրականացվում է մրցութային հիմունքներով և հատկացվում է գիտական կազմակերպություններին` գիտության և տեխնոլոգիաների զարգացման գերակա ուղղություններին համապատասխանող համալիր ծրագրերի իրականացման նպատակով.

3) գիտական դրամաշնորհային ֆինանսավորումն իրականացվում է մրցութային հիմունքներով և հատկացվում է գիտական աշխատողներին ու գիտահետազոտական խմբերին` նրանց նախաձեռնությամբ ներկայացված հետազոտական նախագծերի, ինչպես նաև գիտության ոլորտի զարգացմանը միտված այլ ծրագրերի իրականացման նպատակով:

4. Պետական բյուջեից կրթաթոշակ կարող է տրամադրվել միայն հավատարմագրված կրթական ծրագրերի շրջանակներում բարձրագույն կրթություն ստացող ուսանողներին:

5. Գիտական և գիտատեխնիկական գործունեության նպատակով պետական բյուջեից ֆինանսավորումն իրականացվում է գիտական և գիտատեխնիկական փորձաքննության հիման վրա: Գիտական և գիտատեխնիկական գործունեության՝ սույն հոդվածի 3-րդ մասով հատկացվող պետական բյուջետային ֆինանսավորման համար սահմանվում է մինչև հինգ տարի ժամկետ:

6. Կարևորագույն նշանակության հիմնարար և կիրառական գիտական հետազոտությունների և փորձարարական մշակումների համար առանձին հատկացումները նախատեսվում են Կառավարության հաստատած ծրագրերի հիման վրա: Հիմնարար և կիրառական գիտական հետազոտությունների և փորձարարական մշակումների ծրագրի համար ֆինանսավորում նախատեսվում է ծրագրի ամբողջ ժամանակահատվածի համար ու ծրագրով նախատեսված միջանկյալ արդյունքների ապահովման դեպքում չի կարող ընդհատվել հաջորդ բյուջետային տարիներին:

7. Գիտության առանձին բնագավառներում հետազոտությունների իրականացման համար դրամաշնորհային միջոցները մրցութային կարգով տրամադրվում են՝

1) բուհին կամ գիտական կազմակերպությանը.

2) բուհի ակադեմիական կազմի կամ գիտական կազմակերպության գիտական աշխատողների առանձին ներկայացուցիչներին.

3) բուհի ակադեմիական կազմի կամ գիտական կազմակերպության ներկայացուցիչներից կազմված խմբերին:

8. Պետական ֆինանսավորում ստացող բուհը և գիտական կազմակերպությունը պարտավոր են Կառավարության սահմանած կարգով յուրաքանչյուր տարի տրամադրված միջոցների ծախսման վերաբերյալ լիազոր մարմին ներկայացնել հաշվետվություն:

**Հոդված 34. Բուհի և գիտական կազմակերպության գործունեության**

**նյութատեխնիկական հիմքերը**

1. Հայաստանի Հանրապետության հանրային բուհի և հանրային գիտական կազմակերպության հիմնադիրը (հիմնադիրները) կանոնադրությամբ նախատեսված գործունեության ապահովման նպատակով բուհին սեփականության կամ անժամկետ օգտագործման (անհատույց) իրավունքով կարող է (են) տրամադրել շենքեր, շինություններ, տրանսպորտ, հողամասեր, սարքավորումներ, ինչպես նաև սպառողական, սոցիալական, մշակութային և այլ նշանակության անհրաժեշտ գույք:

2. Բուհին և գիտական կազմակերպությանը պետության կամ հիմնադրի կողմից անժամկետ օգտագործման (անհատույց) իրավունքով տրված գույքը չի կարող լինել գրավի առարկա, ինչպես նաև չի կարող փոխանցվել կամ հանձնվել այլ իրավաբանական կամ ֆիզիկական անձանց որպես սեփականություն, բացառությամբ օրենսդրությամբ նախատեսված դեպքերի:

3. Բուհը և գիտական կազմակերպությունը սեփականության իրավունք ունեն ֆիզիկական և իրավաբանական անձանց կողմից բուհին նվիրատվության կամ կտակի ձևով փոխանցված դրամական միջոցների, գույքի և սեփականության այլ օբյեկտների, բուհի և գիտական կազմակերպության գործունեության արդյունք համարվող մտավոր ու ստեղծագործական աշխատանքի արդյունքների, օրենքով չարգելված այլ աղբյուրների, ինչպես նաև սեփական գործունեությունից ստացված եկամուտների և այդ եկամուտների հաշվին ձեռք բերված գույքի նկատմամբ:

4. Պետական կառավարման և տեղական ինքնակառավարման մարմինները բուհերին և գիտական կազմակերպություններին կարող են անհատույց կամ հատուցման կարգով օգտագործման հանձնել ուսումնական տարածքներ և հողամասեր ու այլ գույք:

5. Հանրային բուհերը և հանրային գիտական կազմակերպությունները հաշվետու տարվա գործունեության արդյունքներով շահույթ ձևավորելու դեպքում զուտ ֆինանսական շահույթի առնվազն հինգ տոկոսի չափով ձևավորում են պահուստային ֆոնդ՝ ապագա ռիսկերի առաջացման և այլ ֆորս-մաժորային իրավիճակներում օգտագործելու համար: Պահուստային ֆոնդի օգտագործման կարգը սահմանվում է բուհի կամ գիտական կազմակերպության կառավարման խորհուրդի կողմից, *իսկ կառավարման խորհուրդ չունենալու դեպքում՝ կանոնադրությամբ:*

6. Կառավարման խորհրդի որոշմամբ հանրային բուհի կամ հանրային գիտական կազմակերպության պահուստային ֆոնդի գումարները, որպես ավանդ, կարող են ներդրվել պետական պարտատոմսերում կամ առևտրային բանկերում: Ներդրումներից ստացված եկամուտը բուհը կամ գիտական կազմակերպությունը կարող է օգտագործել իր ռազմավարական զարգացման ծրագրի իրականացման համար:

7. Հանրային բուհը և հանրային գիտական կազմակերպությունն իրավունք ունեն իրենց տրամադրված տարածքներն *օրենսդրությամբ սահմանված կարգով* հանձնելու վարձակալության կրթական, հրատարակչական, գիտական և գիտատեխնիկական գործունեություն ծավալող, ինչպես նաև բուհին կամ գիտական կազմակերպությանը ծառայություններ մատուցող կազմակերպություններին: Տրամադրված տարածքները վարձակալության հանձնելուց ստացված վճարները բուհի կամ գիտական կազմակերպության սեփականությունն են:

**Հոդված 35. Ուսանողների ուսման վարձը, կրթաթոշակի կամ ուսանողական նպաստի ձևով փոխհատուցում ստանալու իրավունք ունեցող ուսանողները**

1. Բուհերը կրթական ծառայություններ մատուցելու համար կարող են սահմանել ըստ կրթական ծրագրերի ուսման վարձերը և որոշել դրանց չափերը:

2. Բուհերը կարող են նաև հաստատության սահմանած կարգով լրացուցիչ ծառայությունների մատուցման համար գանձել ծառայության վճարներ, որոնց չափը հաստատում է տվյալ բուհի կառավարման խորհուրդը` ռեկտորի ներկայացմամբ:

3. Արգելվում է կրթության առանձնահատուկ պայմանների կարիք ունեցող անձանց ուսումնառությունը կազմակերպելու նպատակով անհրաժեշտ ծառայությունների մատուցման համար գանձել հավելյալ վճարներ:

4. Կրթական ծրագրերի ուսուցումը օտար լեզվով կազմակերպելու դեպքում բուհը կարող է սահմանել ուսման վարձի ավելի բարձր չափ:

5. Արգելվում է բուհերի վճարովի ուսուցմամբ ուսումնառող՝ Արցախի Հանրապետության և Վրաստանի Սամցխե-Ջավախք ու Քվեմո-Քարթլի նահանգներում գրանցված և բնակվող հայազգի, Հայաստանի Հանրապետությունում փախստական ճանաչված և ապաստան ստացած անձանց, ինչպես նաև ծագումով հայ այն օտարերկրյա քաղաքացիների համար, որոնց մշտական բնակության օտարերկրյա պետությունում ստեղծվել է նրանց կյանքին կամ առողջությանը սպառնացող արտակարգ իրավիճակ, կիրառել ուսման վարձի ավելի բարձր չափ, քան սահմանված է տվյալ բուհում սովորող Հայաստանի Հանրապետության քաղաքացիների համար: Սույն մասում նշված արտակարգ իրավիճակի առկայությունը հավաստում է արտաքին քաղաքականության ոլորտի պետական կառավարման լիազոր մարմինը:

6. Բարձրագույն կրթության առաջին և երկրորդ մակարդակների՝ պետության կողմից տրամադրվող ուսումնառության կրթաթոշակ ստացող ուսանողն այն ստանում է տվյալ մակարդակում կրթության ամբողջ ժամանակահատվածի համար և բարձրագույն կրթության առաջին ու երկրորդ մակարդակների դեպքում զրկվում է երկու կիսամյակ անընդմեջ տվյալ կրթական ծրագրի համար բուհի սահմանած միջին որակական գնահատականի 10 տոկոսով պակաս ունենալու դեպքում: Կրթաթոշակից զրկվելու դեպքում ուսումնառության կրթաթոշակ տրամադրելու իրավասությունը վերապահվում է տվյալ բուհին:

7. Պետության կողմից տրամադրվող կրթաթոշակի կարող են հավակնել միայն լրիվ բեռնվածությամբ սովորող ուսանողները: Ուսումնառությունը մասնակի բեռնվածությամբ շարունակելու դեպքում ուսանողը զրկվում է պետության կողմից կրթաթոշակ ստանալու հնարավորությունից:

8. Պետության կողմից տրամադրվող կրթաթոշակ ուսանողին տրվում է տարեկան լրիվ ուսումնական բեռնվածության 100 տոկոս գումարային կրեդիտներին համապատասխան:

9. Պետական բյուջեից ֆինանսավորում (կրթաթոշակի ձևով՝ ուսման վարձի լրիվ կամ մասնակի փոխհատուցմամբ) չեն կարող ստանալ՝

1) այն անձինք, որոնք կրկնաբար ուսումնառում են նույն կամ ցածր մակարդակի կրթական ծրագրով, եթե նրանք ձեռք են բերել այդ կրթական ծրագրի կրեդիտների կեսից ավելին պետական բյուջեի միջոցներով, բացառությամբ Կառավարության սահմանած դեպքերի.

2) այն անձինք, որոնք միաժամանակ սովորում են նույն կրթական մակարդակի երկու ծրագրով և դրանցից մեկի ուսումնառության համար պետական բյուջեի միջոցներից ստանում են ֆինանսավորում.

3) այն անձինք, որոնք կրկնաբար ուսումնասիրում են կրթական ծրագրի առանձին դասընթացներ (նրանք վճարում են դասընթացի (մոդուլի) ծավալին համաչափ ուսման վարձ).

4) այն անձինք, որոնք սովորում են ոչ ֆորմալ կրթական ծրագրերով (նրանք վճարում են դասընթացի (մոդուլի) ծավալին համաչափ ուսումնառության վարձ).

5) այն անձինք, որոնք սովորում են Հայաստանի Հանրապետությունում գործող օտարերկրյա պետությունների բուհերի մասնաճյուղերում, բացառությամբ միջազգային պայմանագրերով ստեղծված մասնաճյուղերի.

6) այն անձինք, որոնք Հայաստանի Հանրապետության քաղաքացիներ են, սակայն բուհ են ընդունվել օտարերկրյա քաղաքացիների համար սահմանված կարգով.

7) Կառավարության սահմանած այլ դեպքերում:

10. Բուհը վճարովի ուսուցմամբ սովորող ուսանողական համակազմի առնվազն 10 տոկոսին ուսանողների ուսման վարձերից գոյացած բյուջեի առնվազն 5 տոկոսի չափով իրականացնում է ուսման վարձի փոխհատուցում:

11. Պետական բյուջեից ֆինանսական աջակցություն կարող են ստանալ Կառավարության կողմից առաջատար ճանաչված օտարերկրյա բուհում Հայաստանի Հանրապետության համար առաջնահերթություն հանդիսացող կրթական ոլորտներում բարձրագույն կրթություն ստացող Հայաստանի Հանրապետության քաղաքացիները:

12. Օտարերկրյա քաղաքացիները Հայաստանի Հանրապետությունում գործող բուհերում պետության կողմից ուսումնառության կրթաթոշակի ձևով ուսումնառության վարձի լրիվ փոխհատուցմամբ բարձրագույն կրթություն կարող են ստանալ միջպետական պայմանագրերով նախատեսված կրթաթոշակային տեղերի շրջանակներում կամ սույն օրենքի 17-րդ հոդվածի դրույթներին համապատասխան բուհ ընդունվելու դեպքում:

13. Պետության և բուհի կողմից տրվող կրթաթոշակներին հավակնելու դեպքում ուսանողը կարող է օգտվել դրանցից միայն մեկից, որի դեպքում կիրառվում է լրիվ կամ մասնակի փոխհատուցման առավելագույն չափը:

14. Բուհն ուսանողներին կարող է տրամադրել կրթաթոշակներ, ուսանողական նպաստներ և ուսանողական ֆինանսական խրախուսում, ինչպես նաև կարող է սահմանել ուսման վարձի վճարման պարբերականություն:

15. Բուհերն ուսանողների տվյալ տարվա ուսման վարձի փոխհատուցման և ուսանողական ֆինանսական խրախուսումների տրամադրման վերաբերյալ մինչև հաջորդ տարվա ապրիլի 1-ը լիազոր մարմին ներկայացնում են հաշվետվություն:

16. Հայաստանի Հանրապետության պաշտպանության նախարարության հետ համապատասխան պայմանագիր կնքած քաղաքացիների ուսումնառությունը կազմակերպում է պետությունը՝ ուսումնառության կրթաթոշակների ձևով ուսման վարձի լրիվ փոխհատուցմամբ:

**ԳԼՈՒԽ 6**

**ԲԱՐՁՐԱԳՈՒՅՆ ԿՐԹՈՒԹՅԱՆ ԵՎ ԳԻՏՈՒԹՅԱՆ ՀԱՄԱԿԱՐԳՈՒՄ ՈՒՍՈՒՄՆԱԿԱՆ, ԳԻՏԱԿԱՆ ԵՎ ԳԻՏԱՏԵԽՆԻԿԱԿԱՆ ԳՈՐԾՈՒՆԵՈՒԹՅԱՆ ՍՈՒԲՅԵԿՏՆԵՐԸ**

**Հոդված 36. Ուսանողները, ուսանողների ներկայացուցչական մարմինները   
և միավորումները**

1. Ուսանողը կարող է իր հայեցողությամբ ընտրել կրթական ծրագիրը, զբաղվել հետազոտություններով, ցանկացած կրթական մակարդակում ընդհատել կամ շարունակել բարձրագույն կրթությունը:

2. Ուսանողն իրավունք ունի՝

1) բուհի սահմանած կարգով ընտրելու տվյալ կրթական ծրագրով նախատեսված դասընթացներ (ուսումնական մոդուլներ).

2) բացի ընտրած կրթական ծրագրի ուսումնական մոդուլներից, գրանցվելու ուսումնական այլ մոդուլի համար, որը դասավանդվում է տվյալ կամ այլ բուհում.

3) համաձայն բուհի սահմանած ընթացակարգի՝ անվճար օգտվելու գրադարաններից, լաբորատորիաներից, տեղեկատվական պահոցներից, ուսումնական, գիտական, բուժական և այլ ծառայություններից, մասնակցելու հետազոտական աշխատանքների և գիտակրթական միջոցառումների.

4) օգտվելու կրթաթոշակ ստանալու իրավունքից՝ օրենսդրությամբ սահմանված կարգով.

5) ծանոթանալու բուհի կանոնադրությանը և այլ իրավական ակտերի.

6) լիազոր մարմնի ղեկավարի սահմանած կարգով ստանալու ակադեմիական արձակուրդ մինչև մեկ տարի ժամկետով.

7) տվյալ ուսումնական տարվա ընթացքում ոչ պակաս, քան երկու անգամ արձակուրդում լինելու.

8) տեղափոխվելու մեկ այլ բուհ՝ ուսումնառելու կամ ուսումնառության առանձին փուլեր իրականացնելու (ներառյալ՝օտարերկրյա պետությունների բուհերում).

9) ստանալու բարոյական կամ նյութական խրախուսանք` բուհի սահմանած կարգով.

10) բուհի սահմանած կարգով անցնելու ուսումնական, մասնագիտական և հետազոտական պրակտիկա համապատասխան հիմնարկներում և կազմակերպություններում, Հայաստանի Հանրապետության պետական մարմիններում.

11) լիազոր մարմնի ղեկավարի սահմանած կարգով շարունակելու ուսումնառությունը տվյալ կամ մեկ այլ բուհի կրթական ծրագրով իր ուսումնառած կրթական ծրագրերից որևէ մեկի դադարեցման դեպքում.

12) օրենքով կամ բուհի կանոնադրությամբ նախատեսված կարգով լիիրավ մասնակցելու բուհի համապատասխան կառավարման մարմինների աշխատանքներին.

13) մասնակցելու բուհի ակադեմիական կազմի աշխատանքի որակի և առաջարկվող դասընթացների գնահատման հարցումներին.

14) նախաձեռնելու և ստեղծելու ուսանողական կառույցներ, միավորումներ՝ ուսանողական ինքնակառավարման մարմիններ, ընդգրկվելու և անդամակցելու դրանց ու հանդես գալու ուսանողական նախաձեռնություններով, ծրագրերով, սոցիալական կամավորական միջոցառումներով

15) *կրթության առանձնահատուկ պայմանի կարիք, այդ թվում հաշմանդամության դեպքում սահմանված կարգով ստանալու խելամիտ հարմարացումներ:*

3. Ուսանողը պարտավոր է՝

1) կատարել բուհի կանոնադրությամբ և ներքին կարգապահական կանոններով սահմանված պարտականությունները.

2) ուսումնառության պայմանագրով նախատեսված ժամկետներում և կարգով վճարել ուսման վարձը.

3) պահպանել բուհի սահմանած ակադեմիական բարեվարքության կանոնակարգի պահանջները:

4.Ուսանողն ունի սույն օրենքով և այլ օրենքներով, ինչպես նաև բուհի կանոնադրությամբ, բուհի և ուսանողի միջև կնքված պայմանագրով նախատեսված այլ իրավունքներ և պարտականություններ:

5. Բուհի կանոնադրությամբ և ներքին կարգապահական կանոններով նախատեսված պարտականությունների խախտման դեպքում ուսանողի նկատմամբ կարող են կիրառվել կարգապահական տույժեր՝ ընդհուպ բուհից հեռացնելը:

6. Ուսանողը չի կարող հեռացվել ակադեմիական արձակուրդի կամ հղիության և ծննդաբերության արձակուրդի ընթացքում:

7. Ուսանողն իրավունք ունի օրենսդրությամբ սահմանված կարգով, բուհի կանոնադրությամբ և ներքին իրավական ակտերով սահմանված կարգով բողոքարկելու բուհի ղեկավարության հրամաններն ու կարգադրությունները: Ուսանողն իր իրավունքները կարող է պաշպանել նաև դատական կարգով:

8. Բարձրագույն կրթության համապատասխան մակարդակի ամփոփիչ ատեստավորումը չանցած կամ բուհի ներքին իրավական ակտերով ու ուսումնառության պայմանագրով նախատեսված պարտավորությունները չկատարած ուսանողները սահմանված կարգով ազատվում են բուհից և դադարում են ունենալ ուսանողի կարգավիճակ:

9. Կրթությունն ընդհատած նախկին ուսանողը, անկախ ընդհատման պատճառից և ժամկետից, իրավունք ունի բուհի սահմանած կարգով վերականգնելու ուսանողի իր կարգավիճակը:

10. Ուսանողների նախաձեռնությամբ բուհում կարող են ստեղծվել ուսանողական տարբեր կառույցներ և միավորումներ՝ ուսանողական ինքնակառավարման մարմիններ, որոնց ստեղծման և գործունեության կարգը սահմանում է բուհի ակադեմիական խորհուրդը։

11. Բուհերում ուսանողական ինքնակառավարման մարմինները ձևավորվում և գործում են սույն օրենքի, տվյալ բուհի կանոնադրության և բուհի ակադեմիական խորհրդի հաստատած կանոնադրության հիման վրա:

12. Բուհի ուսանողական ինքնակառավարման մարմինները բուհում և դրա համապատասխան կառուցվածքային միավորներում գործում են որպես ուսանողական ներկայացուցչական մարմիններ:

13. Բուհի ուսանողական ինքնակառավարման մարմիններն իրենց գործունեությունն իրականացնելիս առաջնորդվում են հետևյալ սկզբունքներով.

1. տվյալ մարմինն ընտրելու ազատությունն ու կամավորությունը.
2. տվյալ մարմնի աշխատանքներում ուսանողների և կլինիկական ռեզիդենտների հավասար մասնակցության հնարավորության ապահովումը.
3. գործունեության թափանցիկությունն ու հրապարակայնությունը.
4. գործելու կոլեգիալությունը, անձնական պատասխանատվությունը և հաշվետվողականությունը.
5. բազմակարծության և բազմազանության ապահովումը.
6. քաղաքական կուսակցությունների և կրոնական կազմակերպությունների (բացառությամբ հոգևոր բուհերի) ազդեցությունից անկախությունը։

14. Բուհի ուսանողական ինքնակառավարման մարմինները՝

1. աջակցում են գիտական և կրթական ոլորտներում ուսանողության նախաձեռնություններին, մասնակցում դրանց իրականացմանը.
2. կազմակերպում են ուսանողական գիտաժողովներ, սեմինարներ և գիտահետազոտական այլ ուղղվածություն ունեցող միջոցառումներ.
3. աջակցում են գիտական խմբերում և գիտական ծրագրերում ուսանողների ընդգրկվածությանը.
4. աջակցում են ուսանողների հետազոտական աշխատանքների հրապարակմանը.
5. աջակցում են կրթության և ուսումնառության արդյունավետության բարձրացմանն ուղղված ծրագրերի իրականացմանը.
6. համագործակցում են համապատասխան միջազգային կազմակերպությունների հետ, անդամակցում համանման կառույցներին, հանդես գալիս ներկայացուցչական նախաձեռնություններով.
7. բուհի կառավարման խորհրդի սահմանած կարգի համաձայն՝ իրականացնում են ֆոնդհայթայթման միջոցառումներ, որոնցից գոյացած միջոցները կարող են ուղղվել բացառապես իրենց գործունեության նպատակների իրականացմանը։

15. Ուսանողական ինքնակառավարման մարմիններին հատկացվող ընդհանուր ֆինանսավորման չափը, գույքի և այլ ռեսուրսների (այդ թվում՝ հավելյալ) տրամադրման դեպքերը, նվազագույն չափը, դրանց օգտագործման պայմանները և հաշվետվողականության կարգը սահմանում է բուհի կառավարման խորհուրդը:

**Հոդված 37. Բուհի և գիտական կազմակերպության աշխատողները, նրանց**

**իրավունքներն ու պարտականությունները**

1. Բուհի (մասնաճյուղի) և գիտական կազմակերպության աշխատողների ընտրության, նշանակման, առաջխաղացման և վերանշանակման չափանիշներն ու պայմանները, իրավունքներն ու պարտականությունները և դրանց առնչվող դրույթներն ամրագրվում են բուհի և գիտական կազմակերպության կանոնադրությամբ, ներքին կարգապահական կանոններով և համապատասխան ներքին այլ իրավական ակտերով՝ սույն հոդվածի ընդհանուր դրույթներին համապատասխան, հիմք ընդունելով օրենսդրության և Հայաստանի Հանրապետության աշխատանքային օրենսգրքի պահանջները:

2. Բուհում սահմանվում են ակադեմիական կազմի (պրոֆեսոր, դոցենտ, ավագ դասախոս, դասախոս, ասիստենտ, իսկ ռազմաուսումնական հաստատությունում` ամբիոնի պետ, ցիկլի պետ, խմբի պետ, պրոֆեսոր, դոցենտ, ավագ դասախոս, դասախոս, ասիստենտ) պաշտոններ, իսկ բուհում և գիտական կազմակերպությունում՝ գիտական կազմի, վարչական, ճարտարագիտատեխնիկական, ուսումնաօժանդակ, արտադրական և այլ կազմի պաշտոններ:

3. Բուհի և գիտական կազմակերպության առանձնահատկություններից ելնելով՝ տվյալ կազմակերպությունը կարող է սահմանել այլ պաշտոններ։

4. Արվեստի և սպորտի ոլորտներում ակադեմիական կազմի պաշտոններ զբաղեցնելու համար բուհի կանոնադրությամբ կարող են սահմանվել առանձնահատուկ պահանջներ։

5. Բուհում վարչական՝ ռեկտորի տեղակալների կամ պրոռեկտորների, ռազմաուսումնական հաստատության պետի տեղակալների, կառուցվածքային միավորների ղեկավարների և նմանատիպ այլ պաշտոններում չեն կարող ընտրվել (նշանակվել) այն անձինք, որոնք ընդգրկված են կուսակցական և քաղաքական ղեկավար մարմիններում կամ զբաղեցնում են պետական և պետական *ծառայության* պաշտոններ։

6. Վարչական պաշտոն զբաղեցնող անձինք կարող են իրականացնել նաև ակադեմիական գործունեություն:

7. Վարչական պաշտոն զբաղեցնող անձը չի կարող զբաղեցնել վարչական այլ պաշտոն:

8. Ֆակուլտետի դեկանի (կառուցվածքային միավորի ղեկավարի, ռազմաուսումնական հաստատության ֆակուլտետի պետի) և դեկանի տեղակալի գործունեությունը համարվում է վարչական աշխատանք: Ամբիոնի վարիչի գործունեությունը համարվում է ակադեմիական։

9. Ֆակուլտետի ղեկավարումն իրականացնում է դեկանը, որը պետք է ունենա ֆակուլտետի ուղղվածությանը համապատասխան որակավորում *և* գիտական աստիճան: Նույն անձն իրավունք ունի այդ պաշտոնը զբաղեցնելու հինգ տարի ժամկետով՝ ոչ ավելի, քան երկու անգամ անընդմեջ, այդ թվում՝ ֆակուլտետի կառուցվածքային փոփոխության դեպքում:

10. Ամբիոնի ղեկավարումն իրականացնում է ամբիոնի վարիչը, որը պետք է ունենա ամբիոնի ուղղվածությանը համապատասխան գիտական աստիճան: Նույն անձն իրավունք ունի այդ պաշտոնը զբաղեցնելու հինգ տարի ժամկետով՝ ոչ ավելի, քան երկու անգամ անընդմեջ, այդ թվում՝ ամբիոնի կառուցվածքային փոփոխության դեպքում:

11. Բուհի՝ որոշակի ոլորտում գիտական և գիտատեխնիկական գործունեություն իրականացնող ինքնուրույն կառուցվածքային միավորի ղեկավարումը կարող է իրականացնել ոլորտի ուղղվածությանը համապատասխան գիտական աստիճան ունեցող անձը, որն իրավունք ունի այդ պաշտոնը զբաղեցնելու հինգ տարի ժամկետով՝ ոչ ավելի, քան երկու անգամ անընդմեջ, այդ թվում՝ տվյալ կառուցվածքային միավորի կառուցվածքային փոփոխության դեպքում:

12. Բուհի ընտրովի պաշտոններ են ռեկտորի, ռազմաուսումնական հաստատության պետի տեղակալի, դեկանի, գիտական և գիտատեխնիկական գործունեություն իրականացնող այլ կառուցվածքային միավորի ղեկավարի, ամբիոնի վարիչի (ռազմաուսումնական հաստատության ֆակուլտետի, ամբիոնի, ցիկլի, խմբի պետի), պրոֆեսորի, դոցենտի, ավագ դասախոսի, դասախոսի և ասիստենտի պաշտոնները:

13. Բուհի մասնաճյուղի ղեկավարումն իրականացնում է մասնաճյուղի տնօրենը՝ բուհի կանոնադրությամբ սահմանված կարգով:

14. Բուհում վարչական, ակադեմիական կազմի և գիտական կազմի աշխատողների բոլոր թափուր պաշտոններն զբաղեցվում են բուհի կանոնադրությանը և կանոնակարգերին համապատասխան:

15. Բուհում ակադեմիական կազմի թափուր պաշտոնների տեղակալումն իրականացվում է բաց մրցութային կարգով՝ երեքից հինգ տարի ժամկետով, իսկ ռազմաուսումնական հաստատության ակադեմիական կազմի թափուր պաշտոնների դեպքում՝ մինչև երեք տարի ժամկետով: Ակադեմիական կազմի գործունեության արդյունքների գնահատման հիման վրա նրանց հետ աշխատանքային հարաբերությունները կարող են շարունակվել երեք տարի ժամկետով՝ առանց մրցութային ընտրության: *Մրցույթի արդյունքով ակադեմիական կազմի թափուր պաշտոնը չհամալրվելու դեպքում բուհի ռեկտորը ամբիոնի առաջարկությամբ կարող է կնքել աշխատանքային պայամանագիր, բայց ոչ ավել, քան մեկ ուսումնական տարի ժամկետով։*

16. 70 տարին լրացած անձը բուհում ակադեմիական կազմի թափուր պաշտոնների տեղակալման համար անցկացվող մրցութային ընտրությանը չի մասնակցում: Այդ անձի հետ բուհի ռեկտորն ամբիոնի առաջարկությամբ կարող է կնքել ոչ լրիվ ծանրաբեռնվածությամբ աշխատանքային պայմանագիր մեկ ուսումնական տարի ժամկետով՝ տարեկան երկարաձգման իրավունքով:

17. Բուհում (մասնաճյուղում) վարչական պաշտոնում նշանակված կամ ընտրության միջոցով վարչական պաշտոնում նշանակված (ընտրված) անձի լիազորությունները դադարեցվում են ռեկտորի որոշմամբ, եթե լրացել է նրա 70 տարին:

18. Բուհի և գիտական կազմակերպության աշխատողն իրավունք ունի՝

1) բուհի և գիտական կազմակերպության կանոնադրությամբ սահմանված կարգով ընտրելու և ընտրվելու բուհի համապատասխան պաշտոններում և կառավարման համապատասխան մարմիններում.

2) մասնակցելու բուհի և գիտական կազմակերպության գործունեությանը վերաբերող հարցերի քննարկմանը և լուծմանը.

3) իր հայեցողությամբ կրթական ծրագրի շրջանակներում կազմելու դասընթացի կամ ուսումնական մոդուլի բովանդակությունը, ընտրելու դասավանդման և ուսումնառության մեթոդներ, գիտական հետազոտությունների թեմաներ և դրանք իրականացնելու իր ընտրած մեթոդներով.

4) ընտրելու իր հետաքրքրություններին և ստեղծագործական ունակություններին համապատասխան գիտական և գիտատեխնիկական գործունեության ձևեր, ուղղություններ և միջոցներ.

5) գիտահետազոտական համատեղ գործունեություն ծավալելու նպատակով միավորվելու այլ գիտական աշխատողների հետ և կազմակերպելու ժամանակավոր գիտական խմբեր.

6) հրաժարվելու այն հիմնարար կամ կիրառական գիտական հետազոտություններին կամ փորձարարական մշակումներին մասնակցելուց, որոնք կարող են բացասական ազդեցություն թողնել մարդու, հասարակության կամ շրջակա միջավայրի վրա.

7) մասնակցելու պետական բյուջեից և օրենքով չարգելված այլ աղբյուրներից ֆինանսավորվող հիմնարար կամ կիրառական հետազոտությունների կամ փորձարարական մշակումների համար հայտարարված մրցույթներին.

8) ազատորեն օգտագործելու, տարածելու և փոխանակելու գիտական տեղեկատվություն, տպագրելու և հրապարակելու սեփական հետազոտությունների արդյունքները, եթե դրանք չեն պարունակում օրենսդրությամբ նախատեսված պետական, ծառայողական, առևտրային և այլ գաղտնիք համարվող տեղեկատվություն.

9) իրականացնելու գիտական և գիտատեխնիկական փորձաքննություն ու խորհրդատվություն` օրենսդրությամբ սահմանված կարգով.

10) գիտական արդյունքները ներկայացնելու գիտական զեկուցումների, հրապարակումների ու ատենախոսությունների պաշտպանության եղանակով, եթե այլ բան նախատեսված չէ օրենսդրությամբ կամ աշխատանքային պայմանագրով.

11) օգտվելու ակադեմիական ազատության սկզբունքներից բխող այլ իրավունքներից.

12) իրականացնելու օրենքներով չարգելված այլ գործունեություն:

19. Բուհի և գիտական կազմակերպության աշխատողը պարտավոր է՝

1) պահպանելու բուհի և գիտական կազմակերպության կանոնադրությամբ ու ներքին կարգապահական կանոններով սահմանված պահանջները.

2) բուհի սահմանած կարգով և ժամկետներում անցնել մասնագիտական զարգացման դասընթացներ.

3) պահպանել բուհի կամ գիտական կազմակերպության սահմանած ակադեմիական բարեվարքության կանոնակարգի պահանջները.

4) գիտական և գիտատեխնիկական գործունեությամբ վնաս չհասցնել մարդու կյանքին, առողջությանը և շրջակա միջավայրին.

5) կատարել բուհի կամ գիտական կազմակերպության կանոնադրությամբ, այլ իրավական ակտերով և աշխատանքային պայմանագրով նախատեսված այլ պարտականություններ.

6) իրականացնել գիտական և գիտատեխնիկական փորձաքննություն և խորհրդատվություն:

20. Գիտական կազմակերպության գիտական և ճարտարագիտատեխնիկական աշխատողները պաշտոնն առաջին անգամ զբաղեցնելու կամ ավելի բարձր պաշտոնի հավակնելու դեպքում ենթակա են պարտադիր ատեստավորման՝ կազմակերպության սահմանված կարգով` հիմք ընդունելով Կառավարության հաստատած կարգը: Ատեստավորումը նպատակ ունի պարզելու գիտական աշխատողի համապատասխանությունը զբաղեցրած պաշտոնին և կարող է հիմք հանդիսանալ զբաղեցրած պաշտոնի փոփոխության կամ պաշտոնից ազատման համար:

21. Բուհը և գիտական կազմակերպությունն ինքնուրույն են որոշում իրենց աշխատողի աշխատանքի վարձատրության ձևը և աշխատավարձի չափը, ինչպես նաև նյութական խրախուսման այլ միջոցների չափերը և տրամադրման կարգը:

22. Բուհը կրթական, գիտական և գիտատեխնիկական գործունեությունն ապահովելու նպատակով պետական բյուջեից հատկացվող և օրենսդրությամբ չարգելված այլ աղբյուրներից ստացվող միջոցների հաշվին ինքնուրույն ձևավորում է աշխատողների աշխատանքի վարձատրության ֆոնդ:

**Հոդված 38. Գիտական աստիճան ունեցող անձանց տրվող երաշխիքները**

1. Պետությունը հանրային բուհում և հանրային գիտական կազմակերպությունում գիտական և գիտատեխնիկական գործունեության առնվազն 30 տարվա ստաժ ու գիտական աստիճան ունեցող և վերջին 10 տարում առնվազն ութ տարի գիտական աստիճանի համար հավելավճար ստացած անձանց 70 տարին լրանալու ու պետական գիտական և գիտատեխնիկական ծրագրերում ընդգրկված չլինելու դեպքում տալիս է ամենամսյա դրամական վճար` Հայաստանի Հանրապետության պետական բյուջեի հաշվին իրականացվող գիտահետազոտական ծրագրերում ընդգրկված գիտական աստիճան ունեցող գիտական աշխատողներին գիտական աստիճանի համար տրվող ամենամսյա հավելավճարների չափով:

2. Սույն հոդվածի 1-ին մասով սահմանված ամենամսյա դրամական վճարի տրամադրումը կատարվելու է Հայաստանի Հանրապետության պետական բյուջեով գիտության բնագավառի գծով նախատեսվող ընդհանուր հատկացումների շրջանակներում:

**Հոդված 39. Եզրափակիչ մաս**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

2. Սույն օրենքի 9-րդ հոդվածի 13-րդ, 14-րդ և 18-րդ մասերով նախատեսված ուսումնառության գործընթացների կազմակերպումը բուհերում ներդրվում են *202****4*** թվականի սեպտեմբերի 1-ից: Մինչև սույն մասն ուժի մեջ մտնելը բուհ ընդունված ուսանողների ուսումնառության հետ կապված իրավահարաբերությունները շարունակվում են կարգավորվել «Բարձրագույն և հետբուհական մասնագիտական կրթության մասին» 2004 թվականի դեկտեմբերի 14-ի ՀՕ-62-Ն օրենքի 21-րդ հոդվածի 2-րդ մասի 10-րդ կետի և «Կրթության մասին» 1999 թվականի ապրիլի  14-իՀՕ-297 օրենքի 14-րդհոդվածի 6-րդև 8-րդ մասերի դրույթների հիման վրա ընդունված իրավական ակտերով:

3. Սույն օրենքի 10-րդ հոդվածի 1-ին մասի 3-րդ կետով նախատեսված ուսումնառության գործընթացի կազմակերպումը ներդվում է 2023 թվականի նոյեմբերի 1-ից սույն օրենքի 20-րդ հոդվածի 1-ին մասի 25-րդ կետով սահմանված պահանջների համաձայն։ Մինչև սույն մասով նախատեսված ժամկետը ծագած՝ գիտական աստիճանների շնորհման հետ կապված իրավահարաբերությունները շարունակվում են կարգավորվել «Գիտական և գիտատեխնիկական գործունեության մասին» 2000 թվականի դեկտեմբերի  5-ի ՀՕ-119 օրենքի 16-րդ հոդվածի դրույթների հիման վրա ընդունված իրավական ակտերով:

4. Սույն օրենքի 10-րդ հոդվածի 6-րդ մասն ուժի մեջ է մտնում *202****3*** թվականի սեպտեմբերի 1-ից:

5. Սույն օրենքի 18-րդ հոդվածի 4-8-րդ մասերն ուժի մեջ են մտնում 2023 թվականի սեպտեմբերի 1-ից։ Մինչև սույն մասն ուժի մեջ մտնելը բուհ ընդունելության հետ կապված իրավահարաբերությունները շարունակվում են կարգավորվել «Բարձրագույն և հետբուհական մասնագիտական կրթության մասին» 2004 թվականի դեկտեմբերի 14-ի ՀՕ-62-Ն օրենքի 14-րդ հոդվածի 5-րդ մասի և 21-րդ հոդվածի 2-րդ մասի 11-րդ կետի և «Կրթության մասին» 1999 թվականի ապրիլի  14-ի ՀՕ-297 օրենքի 15-րդհոդվածի 5-րդ մասի դրույթների հիման վրա ընդունված իրավական ակտերով: ***2024-2025, 2025-2026 ուսումնական տարիների համար սույն օրենքի 18-րդ հոդվածի 4-րդ մասով նախատեսված ընդունելության պահանջները բուհերը հրապարակում են մինչև 2023 թվականի դեկտեմբերի 30-ը։***

6. Սույն օրենքի 33-րդ հոդվածի 2-րդ մասի 1-ին կետը և 3-րդ մասի 1-ին կետը՝ հանրային բուհերի մասով, ինչպես նաև 35-րդ հոդվածի 6-8-րդ մասերն ուժի մեջ են մտնում *202****4*** թվականի սեպտեմբերի 1-ից, իսկ սույն օրենքի 33-րդ հոդվածի 4-րդ մասի դրույթը բուհերի առաջին և երկրորդ մակարդակների (այդ թվում՝ ինտեգրված ծրագրի) կրթական ծրագրերի դեպքում ուժի մեջ է մտնում 2025 թվականի սեպտեմբերի 1-ից, առաջին և երկրորդ մակարդակների (այդ թվում՝ ինտեգրված ծրագրի) բժշկական ուղղվածությամբ կրթական ծրագրերի դեպքում՝ 202***4*** թվականի սեպտեմբերի 1-ից, իսկ երրորդ մակարդակի կրթական ծրագրերի դեպքում՝ 2027 թվականի սեպտեմբերի 1-ից:

7. Սույն օրենքի 38-րդ հոդվածի 1-ին մասն ուժի մեջ է մտնում 2024 թվականի հունվարի 1-ից:

8. Սույն օրենքն ուժի մեջ մտնելու պահից ուժը կորցրած ճանաչել «Բարձրագույն և հետբուհական մասնագիտական կրթության մասին» 2004 թվականի դեկտեմբերի  14-ի ՀՕ-62-Ն օրենքը, բացառությամբ նույն օրենքի 6-րդ հոդվածի 4-րդ և 4.1-4.3-րդ մասերի, 8-րդ հոդվածի 2-րդ մասի 2.1-ին կետի, 14-րդ հոդվածի 1-5-րդ մասերի, 21-րդ հոդվածի 1-ին մասի 12-րդ կետի և 2-րդ մասի 10-րդ կետի դրույթների, որոնք շարունակում են գործել մինչև սույն հոդվածի 3-րդ և 6-րդ մասերով սահմանված դրույթներն ուժի մեջ մտնելը, և նույն օրենքի 14-րդ հոդվածի 6-րդ և 7-րդ մասերով սահմանված դրույթների, որոնք շարունակում են գործել մինչև 2023 թվականի նոյեմբերի 1-ը:

9. Սույն օրենքն ուժի մեջ մտնելու պահից ուժը կորցրած ճանաչել «Գիտական և գիտատեխնիկական գործունեության մասին» 2000 թվականի դեկտեմբերի 5-իՀՕ-119 օրենքը, բացառությամբ նույն օրենքի 15.2-րդ հոդվածի և գիտությունների թեկնածուի և գիտության դոկտորի գիտական աստիճանների շնորհման մասով նույն օրենքի 16-րդ հոդվածի դրույթների, որոնք շարունակում են գործել մինչև 2027 թվականի դեկտեմբերի 30-ը:

10. Սույն օրենքն ուժի մեջ մտնելու պահից «Գիտական և գիտատեխնիկական գործունեության մասին» 2000 թվականի դեկտեմբերի 5-ի ՀՕ-119 օրենքով սահմանված դեպքերում ու կարգով շնորհված գիտության դոկտորի գիտական աստիճանը, ինչպես նաև պրոֆեսորի և դոցենտի գիտական կոչումները պահպանում են իրենց իրավաբանական ուժը:

*11. Սույն օրենքն ուժի մեջ մտնելուց հետո եռամսյա ժամկետում Կառավարության կողմից հաստատվում է Ակադեմիայի նոր կանոնադրությունը։Նոր կանոնադրության` օրենքով սահմանված կարգով պետական գրանցման պահից ուժը կորցրած ճանաչել «Հայաստանի Հանրապետության գիտությունների ազգային ակադեմիայի մասին» 2011 թվականի ապրիլի 14-ի ՀՕ-135-Ն օրենքը:*

**Հոդված 40. Անցումային դրույթներ**

1. Սույն օրենքի 11-րդ հոդվածի 2-րդ և 7-րդ, 13-րդ հոդվածի 6-րդ, 15-րդ հոդվածի 5-րդ, 18-րդ հոդվածի 8-րդ մասերից, 20-րդ հոդվածի 1-ին մասի 3-րդ, 4-րդ և 25-րդ կետերից բխող Կառավարության որոշումներն ընդունվում են մինչև 2023 թվականի դեկտեմբերի 30-ը:

Սույն օրենքի 20-րդ հոդվածի 1-ին մասի 4-րդ կետից բխող պահանջներն ուժի մեջ մտնելուց հետո մեկ տարվա ընթացքում բուհերին տրամադրված համապատասխան մակարդակի կրթական ծրագրերի լիցենզիաների լիցենզավորման պայմաններն ու պահանջները համապատասխանեցվում են սույն օրենքի 20-րդ հոդվածի 1-ին մասի 4-րդ կետով սահմանված պահանջներին:

2. Մինչև Կառավարության 2011 թվականի հունիսի 30-ի N 978-Ն որոշման ընդունումը շնորհված հավատարմագրման վկայականները վավեր են մինչև 2023 թվականի նոյեմբերի 1-ը։ Սույն ժամկետի ավարտից հետո բարձրագույն կրթության համապատասխան մակարդակներով ընդունելություն կարող է իրականացվել միայն ինստիտուցիոնալ հավատարմագրման առկայության դեպքում։

3. 2025 թվականի հունվարի 1-ից հետո բոլոր բուհերը ինստիտուցիոնալ հավատարմագրման ընթացքում անցնում են նաև ծրագրային հավատարմագրում՝ համաձայն սույն օրենքի 17-րդ հոդվածի դրույթների։

4. Բժշկական ուղղվածությամբ կրթական ծրագրերը ենթակա են ծրագրային հավատարմագրման մինչև 2024 թվականի սեպտեմբերի 1-ը՝ համաձայն սույն օրենքի 17-րդ հոդվածի 4-րդ մասի 1-ին կետի։

5. 2027 թվականի սեպտեմբերի 1-ից հետո ինստիտուցիոնալ հավատարմագրում ունեցող, սակայն ծրագրային հավատարմագրում չունեցող բուհերի տրամադրած դիպլոմները և շնորհված որակավորումները չեն ճանաչվում պետության կողմից։

6. Այն բուհերի ինստիտուցիոնալ հավատարմագրերի ժամկետը, որն ավարտվում է 2022 թվականի հունվարի 1-ից հետո, երկարաձգվում է մինչև 2025 թվականի հունվարի 1-ը։

7. Ներառյալ 2027 թվականի դեկտեմբերի 30-ը շնորհված գիտության թեկնածուի գիտական աստիճանը պահպանում է իր իրավաբանական ուժը և հավասարեցվում է սույն օրենքի 10-րդ հոդվածի 1-ին մասի 3-րդ կետին համապատասխան շնորհված դոկտորի որակավորմանը:

8. Սույն օրենքի 37-րդ հոդվածի 14-րդ մասը չի տարածվում այն անձանց վրա, որոնք ընտրվել (նշանակվել) են մինչև սույն օրենքն ուժի մեջ մտնելը: Նրանք պաշտոնավարում են մինչև պայմանագրի ժամկետի լրանալը:

9. Սույն օրենքի 27-31-րդ հոդվածները և 37-րդ հոդվածի 8-13-րդ մասերի դրույթները չեն կիրառվում պետության մասնակցությամբ բուհերի վրա: Այդ բուհերի նկատմամբ կիրառվում են տվյալ բուհի կանոնադրությամբ սահմանված նորմերը: Նշված բուհերում օտար լեզուներով ուսուցման դասընթացը կազմակերպվում է բուհին տրված լիցենզիայի հիման վրա։

*10. Մինչև սույն օրենքի ուժի մեջ մտնելը Ակադեմիայի ակադեմիկոսներին և թղթակից անդամներին սահմանված կարգով և չափով տրամադրված պատվովճարներն ու շնորհված Ակադեմիական բարձրագույն տիտղոսները, պատվավոր դոկտորի գիտական աստիճանները պահպանվում են ցմահ:*

11. Սույն օրենքի 3-րդ հոդվածի 1-ին մասի 2-րդ կտեի *«գ» պարբերությունն ուժի մեջ է մտնում*  2030 թվականի հուլիսի 1-ից։ Սույն օրենքի 27-30-րդ հոդվածների, 32-րդ հոդվածի (բացառությամբ 2-րդ մասի) դրույթները չեն տարածվում մասնավոր բուհերի վրա մինչև 2030 թվականի հուլիսի 1-ի ու նրանց նկատմամբ կիրառվում են տվյալ կազմակերպական-իրավական ձևի իրավաբանական անձի գործունեությունը կարգավորող օրենքով և մասնավոր բուհի կանոնադրությամբ սահմանված նորմերը:

**Մինչև 2030 թվականի հուլիսի 1-ը գործող ոչ պետական /մասնավոր/ բուհերը վերակազմակերպվում (վերակազմավորվում) են ոչ առևտրային կազմակերպությունների կամ հիմնում են ոչ առևտրային կազմակեպություններ, որոնց անունով վերաձևակերպվում են իրենց շնորհված գործող լիցենզիաներն ու հավատարմագրերը:**

12. Մինչև սույն օրենքն ուժի մեջ մտնելը Հայաստանի Հանրապետության կամ օտարերկրյա պետությունների ռազմաբժշկական բուհերում կամ ստորաբաժանումներում, ինչպես նաև պաշտպանության պետական կառավարման լիազորված մարմնի պատվերով բարձրագույն բժշկական կրթության ինտեգրված կամ համարժեք ծրագրով ուսուցում անցնող անձանց հետ կնքված պայմանագրերի համաձայն հետուսումնական ինտերնատուրայի կրթական ծրագրով ուսումնառությունը սույն օրենքն ուժի մեջ մտնելուց հետո ենթակա է իրականացման սույն օրենքի 11-րդ հոդվածի 1-ին, 4-րդ և 5-րդ մասերով սահմանված կարգով:

13. Սույն օրենքի 27-րդ հոդվածի դրույթներին համապատասխան՝ հանրային բուհերի կառավարման խորհուրդները ձևավորվում են սույն օրենքն ուժի մեջ մտնելուց հետո՝ երեք ամսվա ընթացքում: Մինչև սույն օրենքով նախատեսված կարգով նոր կառավարման խորհուրդների ձևավորումը հանրային բուհերի գործող կառավարման խորհուրդները շարունակում են իրենց լիազորությունների իրականացումը, որոնք դադարում են նոր խորհուրդների ձևավորման պահից:, բացառությամբ սույն հոդվածի 17-րդ մասով սահմանված դեպքերի;

14. Սույն օրենքի 36-րդ հոդվածի 10-րդ մասով, 14-րդ մասի 7-րդ կետով և 15-րդ մասով սահմանված կարգերը բուհի համապատասխան խորհուրդներն ընդունում և մինչև 2023 թվականի դեկտեմբերի 30-ը ապահովում են նոր ընթացակարգերով սահմանված ուսանողական ինքնակառավարման մարմինների (կառույցների, միավորումների) ստեղծումը և գործունեությունը։

15. Սույն օրենքի 37-րդ հոդվածի 16-րդ մասով նախատեսված կարգավորումները չեն տարածվում այն անձանց վրա, որոնք ընտրվել (նշանակվել) են մինչև սույն օրենքն ուժի մեջ մտնելը: Նրանք պաշտոնավարում են մինչև պայմանագրի ժամկետի լրանալը։

16. Սույն օրենքի 37-րդ հոդվածի 17-րդ մասով սահմանված դրույթը կիրառվում է 2025 թվականի հունվարի 1-ից:

17. Գործող պետական բուհերի խոշորացման /այդ թվում համապատասխան գիտահետազոտական կազմակերպությունների միավորմամբ/ արդյունքում ստեղծած կամ վերակազմակերպված բուհերում կրթության ոլորտի պետական լիազոր մարմնի ղեկավարը մինչև հինգ տարի ժամկետով նշանակում է ժամանակավոր կառավարիչ-ռեկտորներ և ձևավորում 12 անդամից կազմված կառավարման ժամանակավոր խորհուրդներ՝ նշանակելով խորհրդի նախագահներ՝ բարեփոխումների ընթացքն ապահովելու նպատակով։ Սույն մասով նախատեսված կարգով նշանակվող Կառավարիչ-ռեկտորի և կառավարման խորհրդի նկատմամբ սույն օրենքի 32-րդ հոդվածի 2-րդ մասի, ինչպես նաև 30-րդ հոդվածի 1-ին մասի 4-րդ, 9-րդ և 14-րդ կետերի, 27-րդ հոդվածի 2-րդ, 3-րդ մասերի պահանջները չեն կիրառվում։ Սույն մասով նախատեսված ժամանակավոր կառավարիչ-ռեկտորների և խորհուրդների լիազորությունների շրջանակը սահմանվում է Կառավարության կողմից՝ նախատեսելով վերահսկողության մեխանիզմներ բուհի զարգացման ծրագրի և պետական ռազմավաության իրականացման ապահովելունն ուղղված, կրթության լիազոր մարմնի ղեկավարին հնարավորություն ընձեռելով դադարեցնելու ժամանակավոր կառավարիչ-ռեկտորների և խորհուրդների անդամների լիազորությունները և կատարելու նոր նշանակումներ ։

18.Մինչև 2024 թվականի --------ը Կառավարությունը սահմանում է կարգ և ժամանակացույց, որոնցով անցկացվում է բուհերի կառավարիչների հավակնորդների և վարչական կազմի վերապատրաստում։